text:
Delphine iteka yahoraga ahangayikishijwe n’ikibazo k’inkwi zitabonekaga neza, dore ko guhora atashya mbere na nyuma y’ishuri byatumaga atiga neza ndetse ntanabone umwanya uhagije wo kuruhuka no kwidagadura. Umunsi umwe, iki kibazo cyaje kurangira ubwo yamenyaga gukora “rondereza”, ishyiga rikoresha inkwi nke.
Ni Nyampinga dusura Delphine w’imyaka 17 iwabo mu Karere ka Nyamagabe, twasanze avanga icyondo akoresheje isuka. Ni na ko yaganiraga n’inshuti ye Bella, na we wamufashaga kujyana icyondo mu cyumba aho Delphine yubakaga rondereza.
Ngo iwabo wa Delphine bahoranaga ikibazo k’ibura ry’inkwi kuko amashyiga yabo yakoreshaga inkwi nyinshi. Delphine ni we wazitashyaga, dore ko abana na mama we bonyine. “Natashyaga mu gitondo, nkongera gusubirayo nimugoroba mvuye ku ishuri. Byatumaga ntabona umwanya uhagije wo gusubiramo amasomo.” Igihe kimwe ngo afite imyaka 14 ni bwo yamenye ko mu gace k’iwabo hazaza impuguke mu kubaka rondereza, bakabasobanurira uko ikorwa n’akamaro kayo. Delphine yahise yumva ko ikibazo yari afite kigiye kubonerwa umuti.
Delphine yazindukiye ahagombaga kubera amahugurwa, atungurwa no kubwirwa ko atemerewe kwitabira kuko bashakaga abantu bakuru bahagarariye imiryango. Ngo yarababaye ariko ntiyacika intege, ahita asaba mama we kwitabira. “Mama yaragiye arabyiga maze aje turayubakana, akajya anyerekera ibyo yize byose.” Uyu ni Delphine wakomeje agira ati: “Narishimye kuko twari tubonye igisubizo.”
Gusa ngo iyo bubatse yahise isenyuka kuko bayubatse mu rwego rwo kuyigiraho. Delphine yahise afata ikemezo cyo kubaka indi nziza. “Nashatse ibikoresho maze nubaka indi none imaze imyaka itatu tuyitekaho.” Ngo mu kubaka rondereza yigiyemo ubundi bumenyi. Ati: “Kuyubaka bisaba ibikoresho birimo amatafari ya rukarakara ndetse n’ahiye. Byansabye kwiga kubumba.”
Uretse kuba yarungukiyemo n’ibindi, ubu Delphine yishimira ko abona umwanya uhagije wo kwiga kuko igihe akoresha ashaka inkwi ari gito ugereranyije na mbere. Ati: “Ubu umwanya wo gusubiramo amasomo wariyongereye.” Ubu ni ubumenyi ashobora kuzifashisha ahazaza mu gihe byaba bikenewe, ariko igishimishije kurushaho ni uko asigaye abona umwanya uhagije wo gusubiramo amasomo no kwidagadura, kuko atagikoresha umwanya munini atashya.
Mama wa Delphine na we arabyemeza, ati: “Guteka bisigaye bitworohera kuko inkono ishya vuba. Ikindi kandi biramufasha kuko atagitashya inkwi buri munsi, bityo n’imyigire ye ikagenda neza.” Delphine yiyemeje kwigisha abandi bana b’inshuti ze kuko yari abizi ko bahuje ikibazo. Avuga ko ibyiza birushaho kuba byiza cyane iyo ubisangiye n’abandi. Tumusura twasanze ari no kwigisha inshuti ye Bella uko bakora rondereza
INAMA ZAGUFASHA GUSHAKA UMUTI W’IKIBAZO RUNAKA
Mu gihe waba ufite ikibazo, ukumva ushaka kugishakira umuti, dore inama zagufasha kubigeraho:
- Menya ikibazo: Banza usobanukirwe icyo kibazo ndetse n’ingaruka kikugiraho.
- Andika ibisubizo byose bishoboka: Andika ibyo utekereza byose ko byaba umuti w’iki kibazo.
- Hitamo umuti ukwiriye: Ushingiye ku bikenewe ngo ikibazo gikemuke, hitamo umuti ubona uri mu bushobozi bwawe. Hitamo umuti utazagusaba ibyo udafite.
- Shaka abagufasha: Reba niba ukeneye ubufasha ku babyeyi cyangwa inshuti, maze ubasabe kugufasha.


c: text/html

text:
Dominique ni umwana w’umukobwa w’amezi 10.Yavukanye amaguru ane n’intirigongo(colonnes vertébrales)ebyeri. Icyari giteye agahinda ni uko amaguru abiri yari ayahetse mu mugongo.Ababyeyi be bakomoka mu gihugu cya Cote d’Ivoire bibazaga uko azabana n’ubwo busembwa ubuzima bwe bwose.
Ngo icyabiteye si ikindi ;ni undi mwana w’impanga utarashoboye gukura.Iyo bigenze gutyo,ibice bitakuze byiyomeka ku by’undi muzima(jumeau parasite).N’ubwo bidakunze kuboneka kenshi,ngo bibaho ku rugero rwa 1/500 000.
Bitangirira mu isama(gestation)ubwo amagi-mwana yombi(deux foetus)yivanga ku buryo budasobanutse.Ibyo bitumwa umwe muri abo bana adakura cyangwa umwe akabangamira imikurire y’undi.Nguko uko byagendekeye Dominique.
Amahirwe yo gukomeza kubaho ayakesha abaganga bagize urugaga rwa Advocate Children Hospital bo muri Leta Zunze Ubumwe za Amerika(Illinois).Abo baganga b’inzobere bagera kuri 40 bamumaranye amasaha 6 ngo bamufashe gusubirana ubuzima.
A lire:Une petite fille de quatre jambes et deux colonnes
Uko gukira kwabaye igisubizo kuri bose.Ababyeyi bariruhukije, basubiza agatima mu nda.Abaganga na bo bishimiye icyo gikorwa kidasanzwe.Domnique na we ategereje kubaho nk’abandi bana.
By P.B

robotstxt: allowed

filter: keep


text:
Taliki ya 16 Ugushyingo 2017 mu Kigo kitiriwe Mutagatifu Pawulo,Caritas na CDJP Kigali bifurije Musenyeri Arikiyepiskopi wa Kigali Ntihinyurwa Thadee isabukuru nziza y’imyaka 75 y’amavuko.
Ku italiki ya 23 Nzeli 2017, Musenyeri Arikiyepiskopi wa Kigali yizihije Yubile y’imyaka mirongo irindwi n’itanu y’amavuko.
Kuva icyo gihe inzego zitandukanye za Diyosezi,imiryango y’abihayimana ndetse no mu maparuwasi aho bishobotse bakomeje kwifatanya n’Umwepiskopi wabo kwizihiza ibyo byishimo.
Ni muri urwo rwego Caritas na Komisiyo y’Ubutabera n’amahoro muri Kigali nabo bishimiye kwifatanya n’Umwepiskopi mu guhimbaza Yubile ye y’amavuko.Uwo munsi wabimburiwe n’igitambo cy’Ukaristiya cyatuwe na Nyirucyubahiro Musenyeri Tadeyo NTIHINYURWA ,Arikiyepiskopi wa Kigali.
Mu nyigisho ye yaboneho umwanya wo kwibutsa abitabiriye ibyo birori ko icy’ingenzi mu buzima ari ukurangwa n’urukundo.Yagize ati “Utagira urukundo ntaba ariho”.
Yakomeje avuga ko kugaragaza Umwami wacu Yezu Kristu ari ukugaragaza urukundo rwe,we wakunze abantu bose kandi akabitangira ku musaraba.
Musenyeri Tadeyo NTIHINYURWA yavutse ku italiki ya 25 Nzeli 1942,avukira muri Paruwasi ya Kibeho muri Diyosezi ya Gikongoro (Icyo gihe yari Butare).Yahawe Isakaramentu ry’ubusaseridoti ku italiki ya 11 Nyakanga 1971.Kuva icyo gihe yabaye muri paruwasi ya Ngoma i Butare, mbere yo kujya gukomeza amasomo muri Kaminuza y’ahitwa I Louvain mu Bubiligi.Yabaye Igisonga cy’umwepiskopi wa Butare, aza kandi kuyobora Seminari nto ya Karubanda i Butare.
Nyuma yabaye umurezi mu Iseminari nkuru ya Rutongo.Muri 1981,yabaye Umwepiskopi wa mbere wa Diyosezi ya Cyangugu yari imaze gushingwa. Ku italiki ya 3 Ukuboza 1994, yashinzwe Arkidiyosezi ya Kigali aho yaje kuba ndetse umushumba wayo kuva ku italiki ya 23 Werurwe 1996 kugeza ubu.
Uyu muhango witabiriwe n’abapadiri bakuru, abahagarariye Komite za Caritas na CDJP mu maparuwasi ndetse na bamwe mu bakangurambaga ba Caritas na CDJP mu maparuwasi.


text:
Bugesera: Hinga Weze yagobotse abana bafite ikibazo cy’imirire mibi
Yanditswe na Deus NTAKIRUTIMANA
Umushinga Hinga Weze wibanda ku buhinzi no kunoza iby’imirire wahaye inkunga y’ibiribwa abana 181 bafite ikibazo cy’imirire mibi bo mu karere ka Bugesera.
Yatanzwe mu mirenge 8 igize aka karere ariyo: Kamabuye, Rilima, Rweru, Mayange, Musenyi, Shyara, Nyarugenge na Gashora, kuwa Gatatu tariku 17 Kamena 2020. Igizwe n’ibiribwa bifasha mu guhangana n’imirire mibi, birimo umuceri, ifu y’ibigori, ibishyimbo, isukari, SOSOMA, amavuta yo guteka, amata, amagi, imbuto, imboga ndetse n’indagara, bifite agaciro k’amafaranga akabakaba miliyoni ebyiri. Uretse Bugesera, uyu mushinga uzafasha n’abana bo mu miryango 100 itishoboye m karere ka Gatsibo, bityo itange inkunga ifite agaciro k’amafaranga y’u Rwanda asaga miliyoni 4 n’ibihumbi 520.
The Source Post yakurikiranye igikorwa cyabereye mu murenge wa Musenyi mu kigo nderabuzima cya Gakurazo, aho ababyeyi b’abana bahawe iyi nkunga bavuga ko izabafasha kugira ubuzima bwiza.
Uhagarariye Hinga weze mu karere ka Bugesera, Madamu Kamuzima Phoebe avuga ko batanze iyi nkunga ku miryango yagizweho ingaruka n’icyorezo cya COVID-19 ariko bibanda ku bana.
Agira ati ” Bitewe nuko habayeho amabwiriza yo kwirinda COVID-19, harimo gahunda ya Guma mu rugo, byatumye ab’amikoro make batabona uburyo bwo kujya gushakisha ibitunga imiryango, abana bahura n’ikibazo cy’imirire, bagira indwara zishamikiye ku mirire mibi. Ni muri urwo rwego nka Hinga Weze hano muri Bugesera mu rwego rw’imikoranire myiza tugirana n’akarere twabashyikirije iyi nkunga ifasha kubungabunga ubuzima bw’aba bana, ibafasha gusohoka vuba muri iki kibazo.”
Ababyeyi b’abana bahawe ubu bufasha bavuga ko hari aheza biteze ko ibageza.
Mukamana Chantal wo mu Kagari ka Rulinda agira ati “Nabonyemo SOSOMA, amata, amagi n’ibindi nkenerwa ku buzima bw’abana bacu. Bizabafasha kuva mu cyiciro cy’abafite ikibazo cy’imirire mibi nabo bamere nk’abandi bana badafite ikibazo.”
Uretse ababyeyi, ubuyobozi bw’ umurenge wa Musenyi busanga iyi nkunga ari ingirakamaro.
Umunyamabanga Nshingwabikorwa wawo Bwana Kazungu Innocent agira ati ” Nabonye harimo byinshi bizadufasha bije byunganira aho twari tugejeje. Ntekereza yuko biza kudufasha ku buryo noneho ,n’aho twabonaga ikibazo kuri aba bana mu bushobozi. Hinga Weze iduhaye ubufasha butuma twikura mu kibazo twari dufite.”
Uyu mushinga wemeza ko utazahwema kunganira ab’amikoro make. Umuyobozi wa Hinga Weze mu Rwanda, Bwana Daniel Gies abyemeza agira ati ” Hinga Weze yishimiye guha iyi nkunga imiryango itishoboye mu karere ka Bugesera na Gatsibo. Gutanga inkunga ku bayikeneye kurusha abandi, ni imwe mu nshingano yacu ikomeye, ari nako tugana ku ntego twiyemeje dufatanyije na Guverinoma na USAID.”
Raporo yakozwe ku miturire n’ingo muri 2015 (DHS 2015) igaragaza ko akarere ka Bugesera kari mu tugaragaramo ikibazo cy’imirire mibi. Igaragaza ko abana bari munsi y’imyaka itanu bagera kuri 39% bafite ikibazo cyo kugwingira, 35% bafite icy’indwara ziterwa n’iyo mirire (anaemia), mu gihe abari munsi y’imyaka 2 bagera kuri 80% batabona indyo yuzuye.
Hinga weze ikorera mu turere 10. Muri Bugesera igamije kuzamura ubukungu bw’umuhinzi mutoya muri aka karere, ishingira ku buhinzi buhangana n’imihindagurikire y’ikirere, ari nako ifasha umuhinzi ikamuhuza n’isoko ryiza, n’ibigo by’imari ndetse no kumushishikariza umuco wo kwizigama.
Ibafasha kandi kumuhugura gutegura indyo yuzuye, bityo abana bo munsi y’imyaka ibiri bakitabwaho kuko usanga abenshi bugarijwe n’ibibazo by’imirire bishobora kugira ingaruka ku buzima bwabo bwose, mu gihe atitaweho muri iki kigero.
36,629 total views, 2 views today


text:
Sam Rwibasira umuhanzi ndetse n'umwarimu w'umuziki yavumbuye impano yo kuririmba biciye mu bantu bamubwiraga ko abizi ahitamo kujya kwiga umuziki mu ishuri rya Nyundo ryigisha umuziki ari naho yavuye akinjira mu mwuga wo kuririmba byimbitse.
Sam Rwibasira ukora indirimbo zo kuramya no guhimbaza Imana ni umuhanzi kugeza magingo aya ufite indirimbo 3 yakoze wenyine (single). Yahishuye ubwo yigaga mu mashuri yisumbuye, yigeze kugeragezaho gukora umuziki wa secular, gusa ngo ni kwa kundi abana bakubagana. Mu kiganiro na Inyarwanda.com, yavuze ko yatangiye kuririmba mu buryo nawe
atagizemo uruhare ahubwo ko yagiye gushima Imana mu rusengero muri 2012 aririmbye
abantu benshi bikabatungura bakamubwira ko afite impano hanyuma nawe ahera aho
aririmba mu ma korali no muri Worship team.
Sam Rwibasira yagize ati "Naririmbye mu rusengero ndi gushima Imana abantu
benshi birabatungura bambwira ko mfite impano hanyuma yaho ndirimba muri chorale
no muri worship team ariko najya ndirimba abantu bose bakambwira ko mbizi ari nabyo
byatumye ninjira muri muzika kuko ndabyibuka ko indirimbo yanjye ya mbere nakoze
muri 2013 abanyeshuri ku ishuri barihuje bateranya amafaranga banyishyurira
studio."
Uyu muhanzi wigiye umuziki ku Nyundo muri generation ya
kabiri yabajijwe impanvu yagiye gukora indirimbo z'Imana kandi niba ashobora no
kuvanga agakora n'izindi ndirimbo avuga ko kuri we kuba yarakuriye mu muryango
usenga kandi by'akarusho se akaba ari umupasiteri, byamutije umurindi wo gukora
indirimbo z'Imana kandi ko nta gahunda yo kuva muri Gospel ahubwo ko yiteguye gutanga
umusanzu we mu iterambere ry'umuziki wa Gospel
Yasoje ashimira abamutera inkunga umunsi ku wundi ndetse anashimira n'itangazamakuru rifasha abahanzi. Yanagiriye inama kandi abantu bose muri rusange bafite intumbero bifuza kugeraho ariko bahura n'ibizazane by'uko hari benshi babaca intege ko bagomba gukurikiza umutima nama wabo bakihitiramo.
Sam Rwibasira
REBA HANO IKIGANIRO TWAGIRANYE NA SAM RWIBASIRA


text:
08/03/2017 Yanditswe na Emmanuel Senga
Inshoza y’Itorero mu butegetsi bwa FPR no mu kurindagiza abanyarwanda.
Mu butegetsi bw’igitugu hari ibintu bisa nk’aho ari ibintu bihoraho, abanyagitugu bahererekanya, kuva mu Burayi bwa kera ku ngoma za ba Staline, Mussolini, Hitler… ugana muri Afurika, haba ku gihe cy’abami ndetse n’abaperezida bagiye bategeka ibihugu by’Afurika, baba abarwaniye ubwigenge kandi bakabuhabwa ndetse ibihugu bigafata ubutegetsi bwa Repubulika, kimwe n’ababasimbuye bakoze coups d’Etats, kugeza yewe ejobundi aho tubona ubutegetsi buyobowe n’inyeshyamba. bose bose bagira uburyo bumwe bwo kwimakaza igitugu. uburyo bumwe bwo gushyira hamwe abaturge ku buryo bw’iterabwoba
Muri ubwo buryo, bumwe tubusanga no mu Rwanda rw’iki gihe, aho igitugu cya Kagame kibumbira abanyarwanda mu ishyaka rye, FPR, kandi agashyiraho n’uburyo bwo kubumbira hamwe abanyarwanda ngo batinyagambura, maze bagacika abo yabashyizeho ngo abagenzure. Ubu u Rwanda ni igihugu gikoze nk’ikigo cya gisirikari kirinzwe n’imbunda kuva mu burasirazuba werekeza mu burengerazuba; kuva mu majyepfo ugana amajyaruguru, abasirikari, aba DMI, za DASSO, Polisi n’abandi bambari b’ingoma ya Kagame barushanwa kujujubya abanyarwanda.
Uburyo bwashyizweho kandi bugaragara ni ugushyira abanyarwanda mu byiciro no mu matorero, bakabita intore. Abahanga mu iyogezangoma bazi no gushaka amazina, aba yarakunzwe kandi afite icyo avuga, abwira abenegihugu. Muri uru rwego izina “Intore’ ryabaye ubuvumbuzi bukomeye. Koko rero ijambo itorero rirazwi mu Rwanda kandi rigasobanura ikintu cyiza. Nk’uko mu gihe cy’ubwami, itorero ryasobanuraga ishuri ritoza indangagaciro z’abanyarwanda, n’ubu Itorero abarigaruye barashaka kuriha iyo nsobanuro. Nyamara iyo umuntu yitegereje agasesengura asanga ibirikorerwamo bihabanye n’irya kera, yenda yombi agahurira ko atoza ibya gisirikari.
Nyuma yo gushyiraho amazina menshi avuga ibintu byinshi bitandukanye byahimbwe kuri ubu butegetsi burangajwe imbere na FPR, ndetse iri shyaka rikanashyiramo umurego ukabije ubukana kugira ngo bimwe mu byacuzwe bigire ireme rikomeye, kandi n’abanyarwanda bagashishikarizwa kubyemera no kubigiramo uruhare, igihe cyari kigeze ngo abanyarwanda twibaze kuri ibi Leta yita imigambi yayo, kimwe n’andi magambo ikoresha ishaka kudukusanyiriza hamwe. Mbere na mbere kuki Leta yifuza kudukusanyiriza hamwe? Iki kirumvikana cyane, ni ukugira ngo ibashe kumenya icyo dukora cyose, aho turi n’ibyo tuvuga, kugira ngo hato hatazagira uyica inyuma akavuga amabi yayo, rubanda bakayanga. Amagambo ihoza mu matwi y’abanyarwanda ngo bayakunde, akenshi batanumva icyo bivuga, atari ukubera ko ijambo ry’ikinyarwanda ritumvikana, ahubwo ari uko icyo bisobanura batakibona, ni amagambo aba afite icyo yibutsa, akenshi avugitse neza. Iyo Leta ivuze imiyoborere myiza, umuturage akirirwa arwana n’abamwirukana mu isambu ye, cyangwa yaba animuwe ntazigere abona ingurane; iyo umunyarwanda adashobora guhinga icyo ashatse mu murima we, ntashobore kuba yasarura ngo aganure atabiboneye uruhusa…uwo munyarwanda wamubwira ko imiyoborere myiza bivuga iki? Kuko icyo abona ni ikinyuranyo cy’iyo miyoborere. Iyo ubona umuturage akubitwa azira ko atatanze ubwisungane bwo kwivuza, iyo umuturage araswa izuba riva bamubeshyera ngo yari acitse yambaye amapingu, uwo muturage ubireba wamusobanurira ute ko igihugu kigendera ku mategeko? Iyo umuturage akurikira agasanga iminsi mikuru irangizwa no kwihugikana abana b’abakobwa babasaba gutanga ruswa y’igitsina, kandi ku nzego zose, ndetse bakageza n’aho babacuruza hanze y’imbibi z’u Rwanda, wasobanura ute ko icyo gihugu gifite amategeko aringaniza ibitsina mu miyoborere yacyo? Ubu se iyo wumva n’abashinzwe kurwanya ruswa byarabananiye bakaba ngo bafite ubwoba bwo kubaza cyangwa gutunga agatoki icyo Ingabire Marie Immaculee, umuyobozi wa Transparency International Rwanda, yita “ibifi” binini, icyo gihugu kirimo iyihe miyoborere? Ese biraruhije kubona ko ya myanya u Rwanda rugenda rubona ari imyanya yaguzwe, cyangwa yasabirijwe. Perezida Kagame asoza umwiherero wa 14 yarabyiyemereye ko abamufasha ibyo bavuga byose baba babeshya. Ni nde se ubizi kumurusha kandi ari we ubitangamo uruhusa ngo bikorwe?
Imvugo zikoreshwa muri iki gihe mu bice bimwe na bimwe by’ubuzima, zaba izishaka kwisanisha n’izahozeho (itorero}, cyangwa izacuzwe kubera icyo Leta ishaka kugeraho (kwihesha agaciro), zose zitera urujijo, kubera ko nanone zidasobanura icyo zashyiriweho.
www.rwandandiaspora.gov.rw/programs/itorero
Dufate urugero rw’itorero. Nk’uko byari bisanzwe bimenyerewe itorero mbere y’umwaduko w’abazungu cyane cyane, ryasobanuraga aho abana, guhera ku bana b’ingimbi kuzamura, batorezwaga imyitwarire ya kinyarwanda. Abahungu cyane cyane batozwa ibizatuma bakura baba intwari, bityo bagatozwa kwiyereka, guhamiriza, gukirana, kurasa intego, gutera uruziga, gusimbuka urukiramende…abakobwa bo bagatozwa ibizatuma bakura baba abagore b’umutima, bityo bagatozwa gucunda, kuboha no gutaka, kubyina no kosa/za ibyansi…icyo tubona ubu itorero ni aho bakorera imyitozo ya gisirikari, bakigishwa n’amahame ya FPR, nta n’umwe ufite uburenganzira bwo kuba yabaza ibintu biteye gutyo nta na kimwe wahinduraho, ku buryo abazivuyemo bose baba baratongerewe.
Nk’uko bimenyerewe, iyo mitongero ijyana n’imbyino no kwizihirwa kugira ngo hatagira ugira umwanya wo kubyibazaho; kandi kubera ko abo basore n’inkumi baba bambaye imyenda yabigenewe, yaba iya gisirikari, yaba iyo baba badodeshereze iryo tsinda, buri wese uhari yishimira kuba yatoranijwe mu bandi. Ntituyobewe ko hanakorerwa byinshi bibi, birimo kubabazwa ku mubiri cyangwa se gusambanywa, ariko byose abayoboye itorero basaba ko byihanganirwa, kuko “nta ntore iganya, ngo intore yishakira ibisubizo”.
Izo ngando, ayo makoraniro y’amatorero icyo biba bigamije twakivuze: ni ugutsindagira mu bayagiyemo imigambi y’ishyaka riri ku butegetsi no kubatoza kuzarirwanirira igihe rizaba rigeze mu marembera. Birumvikana rero ko abarivuyemo, bitewe n’uko basanzwe batekereza baba bahindutse. Baba bavuye mu iforomo nshya yo kubumbira ishyaka abayoboke bashobora no kuripfira guhera hejuru ugana no ku mudugudu.
Ikigomba gukorwa: Guhumura abogezi, ariko n’abavuye muri izo ngando bakabona amahugurwa aturuka mu nyigisho z’imboneragihugu.
Haragomba uburere bundi buvuguruza ibiba byapakiwe mu rubyiruko, kuko iyo witegereje abarushinzwe ni abantu baba baratoranyijwe, FPR ikabatera ubwoba ikabumvisha ko bagomba kwigura na bo bayobya igice kinini cy’abanyarwanda.
Ababishingwa iyo ubitegereje usanga bagabanyijemo ibice bitatu:
Igice cya mbere ari na cyo kiruhije guhindura, ni igice cyigizwe ni abantu batewe ubwoba, bagarukiye ku muryango w’urupfu, bamaze kubona abandi bishwe. Bakabarokora, ariko na bo bakiyemeza kuzakorera FPR batareba inyuma. Ni muri abo dusangamo ba Rucagu Bonifasi, bivugwa ko yeretswe abantu bari bishwe nabi, na we bakamwumvisha ko atabakoreye ari ko yaba. Ibi tuvuga tubifitiye gihamya, uwabishaka yabitubaza.
Igice cya kabiri kigizwe n’abakangishwa indonke z’akanya gato, nk’imyanya muri Leta, bityo bikaba n’igikangisho ku bandi bakiri muri opozisiyo. Aha ni ho dusanga ba Evode Uwizeyimana n’amashumi ye, ba Rwigema Petero Selesitini n’abandi nka ba Depite Bamporiki na Gatabazi.
Hakabaho n’itsinda rya gatatu dusangamo abasanzwe bafite inda nini, ariko bakagerekaho ko FPR yabahekuye, cyangwa yabiciye, ari bo bakunze kuvuga ko barwaye indwara ya “syndrome de Stockholm”, abo muzabasanga muri za Ambasade, muri za Diaspora, ari bo barwanira ishyaka FPR kurusha uko bo bakwirwanira. Iki gice kuko kiba kigomba guhangana na opozisiyo umunsi ku munsi, kiravunika kandi gihora cyanzwe impande zose, ku buryo FPR nivaho cyo kizabura n’uwagiha amazi yo kunywa.
Abanyarwnda bari bakwiye kwisuzuma, bakamenya ko ibihe bigomba guha ibindi; ko FPR itazahoraho, maze bakava mu bikorwa bibateranya n’abandi banyarwanda. FPR ifite amateka yayo ajyana n’amabi yakoreye abanyarwanda, kugeza n’ubu ikiyabakorera, ariko nta kidashoboka, na yo yakwisubiraho ikareka abanyarwanda bakishyira bakizana, ndetse n’izo ntore na zo zigasubira mu muryango nyarwanda. Nta ryari ryarenga. Turashima abagira Imana bakibaza igikorwa bashyizwemo ku ngufu, bakavumbura ko ari kibi, kigayitse, ahasigaye bagafatanya n’abandi urugamba rwo kukijugunya no kukirwanya. Muri izi ntore, birazwi ko izitekereje zikazivamo zigirira akamaro abandi banyarwanda, kuko baba bababwira ibyo babayemo. Burya nta kwigisha neza nko gutanga ingero zigaragara. Izo ntore zazisohotsemo ni ingero zifatika zo kwirinda ubugizi bwa nabi bwashyizwe ku rwego rw’igihugu cyose. Nimukomeze muve mu kibi, mufatanye n’abandi banyarwanda bashaka ubuyobozi bukorera igihugu, butiba cyangwa ngo bubeshye, ahubwo buhangayikishijwe n’imibereho myiza nyayo y’abaturage. Ibyo bihe ni byo tuganamo mu minsi iri imbere.


text:
RDB yanyomoje amakuru yatangajwe na AP ku biciro byo gusura Pariki
Yanditswe na SEZIBERA ANSELME
Urwego rw’Igihugu rw’Iterambere, RDB, rwamaganye byimazeyo amakuru y’ibinyoma yatangajwe muri raporo y’ibiro ntaramakuru by’Abanyamerika (AP) arebana n’igabanuka ry’ibiciro byo gusura Pariki zitandukanye mu Rwanda.
Impinduka mu guhabwa uburenganzira bwo gusura ingagi zagaragajwe tariki ya 06 Gicurasi 2017, RDB yari yatangaje ko abakerarugendo bifuza gusura ingagi bakanasura Pariki ya Nyungwe n’iy’Akagera nibura iminsi 3 hagati y’Ugushyingo na Gicurasi bazagabanyirizwaho 30% byongeye na 15% ku bakerarugendo bitabiriye ibiganiro bifuzaga kureba ingagi.
Ku rundi ruhande, Ibiro ntaramakuru by’Abanyamerika, AP, byatangaje ko amafaranga yo kwiyandikisha yagabanutseho 30% kugira ngo habeho ikizere abakerarugendo babashe kwiyongera.
Iyo Raporo ya AP igira iti: “Nyuma y’igabanuka ry’umubare w’abakerarugendo, Pariki y’Igihugu y’Ibirunga yafashe ikemezo cyo kugabanya igiciro kuva mu Gushyingo kugeza Gicurasi kikagera ku madolari 1050.”
Nyuma y’ayo makuru atari impamo, Urwego rw’Igihugu rw’Iterambere RDB, rutangaza ko igabanuka ry’ibiciro ryamenyeshaga igabanuka ry’ibiciro ry’igihe gito cy’amezi kuva mu Gushyingo-Gicurasi kugabanyirizwa kuri 15% hamwe, ryakanguriraga kandi abakerarugendo gusura Pariki y’Igihugu y’Akagera ndetse na Pariki ya Nyungwe hamwe no gusura ingagi.
Gusa iryo gabanuka ntiryari rihuye n’ibikorwa by’igabanuka ku mubare w’abakerarugendo muri pariki y’Igihugu y’Ibirunga.
Byongeye kandi AP yatangaje ibi bikurikira “Kuva aho RDB itakarije cyangwa itagifite ibikorwa mu gihugu cya Uganda byagize ingaruka mu byinjizwaga n’umubare mwinshi w’abayobora ba mukerarugendo n’abandi bafite imirimo mu bijyanye n’amahoteli nk’uko urubuga rwa interineti rw’ubuyobozi bwa pariki bubivuga.”
RDB ihamya ko kuva yasohora iryo tangazo mu 2017 habaye kwiyongera k’umusaruro ukomoka ku bukerarugendo, kuko hiyongereyeho 4% ugereranyije n’uko yinjije mu 2016.
Hagati ya Gicurasi na Kanama 2018, RDB nabwo ihamya ko yinjije agera ku 983 333 by’amadolari y’Amerika bitandukanye no muri 2017 kandi igashimangira ko ubwo bwiyongere buzakomeza no mu yindi myaka.
Ubukerarugendo bugira uruhare runini mu guhindura imibereho y’Abanyarwanda, bimwe mu by’ingenzi harimo kwinjiza amadovize, gukurura abashoramari bagira uruhare mu gutanga imisoro n’amahoro, dore ko 10% by’ayavuye mu bukerarugendo agenerwa ibikorwa by’iterambere by’abaturiye amapariki nko kubagezaho amazi meza, ibigo nderabuzima, amacumbi n’ibindi.


text:
Umwana w'umukobwa watewe inda ari isugi nyuma yo guhohotera bakamurangiriza ku ikariso, twagiranye ikiganiro aduha ubuhamya bushaririye bw'ibyamubayeho bukubiyemo isomo ryabera abakobwa bari mu kigero cye impamba.
Uyu mwana w'umukobwa tutari buvuge amazina ye kubera umutekano we, atuye mu mujyi wa Kigali. Mu kiganiro yagiranye na InyaRwanda.com yatanze ubuhamya buteye agahinda bw'ibyamubayeho ariko nanone bukubiyemo impanuro yabera isomo abana b'abakobwa bari mu kigero cye.
Yavuze ko yatewe inda ari isugi nyuma yo guhohoterwa bakamurangiriza ku ikariso
Yatangiye avuga ko ibi byamubayeho mu 2019 ubwo yari afite imyaka 17 yonyine. Icyo gihe ngo yigaga mu mwaka wa 6 w'amashuri abanza yitegura kujya mu wa mbere w'amashuri yisumbuye. Ngo yari afite umusore wari inshuti ye bari bamaze amezi atibuka neza bakundana, hanyuma rimwe bahana gahunda ko azajya kumusura.
Mu kubisobanura yagize ati: "Nyine twari dufitanye gahunda ko ndibujye kumusura njya kumusura bisanzwe ndamuhamagara nyine kugira ngo ahandangire njyayo, gusa ntabwo yari ari mu rugo, njyeze yo nsanga adahari, bacuti be baramumpamagarira ndamutegereza araza. Aje, baba shuti be bahita bagenda nsigarana nawe mu nzu".
Mu marira menshi mu kiganiro aherutse gutanga kuri Youtube yavuze ko ubusugi bwe yumvaga ari impano azagenera umugabo we
Yakomeje agira ati "Ubwo nyine ibyakurikiyeho ni uko yashatse ko turyamana nkabyanga nyine nkomeza kumunaniza cyane, we nyine ukuntu yabigenje yahise arangiriza ku myenda nari nambaye. Yari yazamuye ijipo ariko nari ncyambaye imyenda". Twamusabye kudusonanurira neza niba uho uwo musore yarangirije ashimangira ko ari ku ikariso yari yambaye kuko ngo yari yazamuye ijipo.
Nyuma yaho ngo uyu musore yaramuherekeje arataha ageze mu rugo ntiyavuga ibyamubayeho kuko nta wari uzi aho yagiye nk'uko yabisobanuye ati: "Ntabyo navuze kuko nta muntu nari kubibwira wundi cyane ko nyine ntabwo bari bazi ko nagiye kumusura, bari bazi ko nagiye kurepeta bisanzwe, ubwo rero nta muntu nari kubibwira".
Yakomeje avuga ko yamenye ko atwite hashize amezi arindwi ati: "Byabaye ngombwa ko mu rugo babona inda igenda ikura barampima basanga ntwite ubwo rero ntagira kwitegura kujya kubyara!".
Yashimangiye ko yabyaye ari isugi kuko atari yarigeze akora imibonano mpuzabitsina na rimwe ati: "Oya ntabwo nari narigeze mbikora". Ibi kandi yakunze kubigarukaho kenshi mu buhamya yagiye atanga bugashyirwa kuri Youtube. Uyu mukobwa ufite umubyeyi umwe ari nawe babana [nyina gusa] yavuze ko nyina abimenye yababaye cyane ariko nk'umubyeyi akagenda abyumva kuko yamusobanuriye ibyamubayeho bihagije.
Kugeza ubu uwamuteye inda ntacyo yigeze amufasha ndetse ngo nta n'ubwo abyemera. Yavuze ko ibi byamugizeho ingaruka zikomeye kuko yahagaritse kwiga aho yari ageze mu mwaka wa Gatandatu w'amashuri abanza yitegura kujya muri segonderi. Avuga ko aka kaga yahuye na ko kangije ahazaza he. Avuga ko abonye ubushobozi yareba uko yakwiga imyuga kuko atasubira mu ishuri kandi n'umwana we habura igihe gito ngo arijyemo. Yavuze ko abonye uko yakwiga imyuga byazamufasha mu buzima buri imbere.
Uwamuhohoteye yamurangirije ku ikariso bimuviramo gutwita ari isugi
Uyu mwana wahohotewe yavuze ko ibyamubayeho yabikuyemo isomo maze agira inama abana b'abakobwa bari mu kigero cye. Yagize ati: "Isomo nakuyemo ni ukwirinda kujya gusura abahungu kubera ko iyo ntajyayo ntabwo byari kuba. Ubwo rero ni ukwirinda ibishuko by'abahungu cyane ko tuba tukiri na bato kandi bo baba baturuta". Mu nama yatanze yakomeje agira ati: "Bakwiriye kwirinda byanabananira bakirinda bakoresheje agakingirizo".
Nyuma y'ubu buhamya buteye agahinda, yasabye Leta ikintu gikomeye ati: "Uburyo numva yajya ibafasha, yajya ibareba bakabaha ibihano bibakwiriye kubera ko abasore b'iki gihe cyangwa abagabo babigize umuco guhohotera abana, bajye babashaka babahe ibihano bibakwiriye ni bwo bufasha bw'ibanze batanga". Umwana we yavutse mu kwa 7 umwaka ushize, ubu afite umwaka umwe n'amezi abiri.


text:
Umujyi wa Kigali wabonye abakobwa bazawuhagararira mu gushaka Nyampinga
Ba Nyampinga bagera ku icyenda nibo bazahagararira umujyi wa Kigali mu gushaka Nyampinga uhiga abandi w’umwaka wa 2016.
Umujyi wa Kigali niwo washoje igikorwa cyo gushaka umukobwa uzaba Nyampinga kuri uyu wa 23 Mutarama 2016 akambikwa ikamba rya Nyampinga w’u Rwanda 2016, mu murenge wa Remera mu karere ka Gasabo imbere ya stade Amahoro muri Sports View niho ibirori byabereye.
Abakobwa 9 nibo basigaye nyuma y’urugendo rutoroshye rwasize bagenzi babo batangiranye, umujyi wa Kigali wagombaga kugira batanu ariko kubera ko izindi ntara zitabashije kuzuza umubare bitumye amahirwe asekera umujyi ugira ugira abakobwa 9 aho kuba5.
Nyuma y’uko mu ntara zose habonetse 16, bazongerwa ho aba bo mu mujyi wa Kigali babe 25 bose hamwe bazatoranywe mo 15 bazajya mu mwiherero ari nabo bazatoranywa mo uzaba Nyampinga akambikwa ikamba rya Nyampinga w’u Rwanda 2016.
Dore urutonde rw’abakobwa bo mu ntara zose n’umujyi wa Kigari :
Umujyi wa Kigali : Ange Kaligirwa, Ashimwe Fiona Doreen, Ikirezi Sandrine, Kwizera Peace Ndaruhutse, Mutesi Eduige, Mutoni Jeanne, Mpogazi Vanessa, Naima Rahamatali, Umunezero Olive
Amajyaruguru: Harimana Umutoni Pascaline, Uwamahoro Solange, Umuhoza Sharifa, Mujyambere Sheillah
Uburengerazuba: Mutesi Jolly, Mutoni Balbine, Umuhumuriza Usanase Samantha
Amajyepfo: Bitariho Nasra, Umutoniwabo Cynthia, Isimbi Eduige, Karake Umuhoza Doreen
Uburasirazuba: Akili Delyla, Kaneza Nickta, Uwase Rangira Marie d’Amour, Gisubizo Abi Gaelle, Uwimana Ariane.
Gahunda uko iteye ni uko Nyampinga w’u Rwanda uzambikwa ikamba rya Miss Rwanda 2016 agasimbura Kundwa Doriane usanzwe uryambaye, azatorwa mu birori bizabera muri Camp Kigali aho biteganijwe kuba Taliki ya 27 Gashyantare 2016.
Intyoza


text:
Abaturage batujwe mu mudugudu w’icyitegererezo wa Kabyaza mu murenge wa Mukamira akarere ka Nyabihu baribaza niba umudugudu batujwemo ari uw’icyitegererezo koko kandi bawumazemo imyaka ine nta mashanyarazi bagira.
Umudugudu wa Kabyaza ,mu karere ka Nyabihu
Aba baturage bavuga ko kuva b atuzwa muri aya mazu bakuwe mu manegeka mu mwaka wa 2015 babayeho mu kizima batagira umuriro nyamara ibikoresho byose bisabwa mu nzu ngo bacanirwe birimo.
Bamwe muri bo banenga uburyo bimuwe mu manegeka bagashyirwa mu kizima nyamara bafite ubushobozi bwo kuba bakwiyishyurira umuriro.”batuvanye ahantu habi h’amanegeka ariko hari umuriro none batuzanye ngo aheza ariko mu kizima hatabona”.Uyu muturage akomeza agira ati”ninjoro aba ari nko mu ishyamba kubera umwijima ukaba wakwibaza niba ari mu mudugudu w”icyitegererezo.twibaza icyitegererezo tubereye abandi tukakibura”.
Minisitiri Biruta Vincent ataha umudugudu wa Kabyaza mu w’2016
Abatujwe muri uyu mudugudu bavuga ko inshuro nyinshi basabye ubuyobozi kubaha umuriro none imyaka ikaba ibaye ine natwo bafite nyamara abandi baturage bari basanzwe aho Kabyaza bo bawufite.”twasabye na REG kuduha umuriro tukiyishyurira ariko biranga batubwira ko nta muriro baduha nta byangombwa by’amazu dufite byemeza ko ari ayacu”.
Akarere guhora kabazirika ku katsi
Aba baturage bavuga ko batakiye inzego zinyuranye ngo zibafashe kubona umuriro ariko ikibazo kikaba kimaze imyaka ine.Ngo ubuyobozi bw’akarere ka Nyabihu buhora bubabwira ko kigiye gukemuka ariko amaso yaheze mu kirere.
Umuyobozi w’Akarere ka Nyabihu wungirije ushinzwe iterambere ry’ubukungu bwana Habanabakize Jean Claude nta byinshi avuga kuri iki kibazo cyo kugeza umuriro mu mudugudu wa Kabyaza gusa mu butumwa bugufi yoherereje Valuenews kuri telefoni yagize ati”umuriro nabwo turi kuwutekerezaho ariko wagize ibibazo by’ingengo y’imari nke ariko tubonye ubushobozi niho hari prioritaire”.
Ku birebana no guhabwa ibyangombwa by’amazu yabo ngo babe bakwikururira umuriro , Habanabakize avuga ko amategeko asaba imyaka itanu ngo ayo mazu yegurirwe abayatujwemo.Ati”ibyangonbwa by’ubutaka ntubabibona kandi ubutaka ari ubwa Leta.Keretse nyuma y’imyaka itanu”.
NiĀ inzu nziza ariko ninjoro ngo hasa no mu ishyamba kubera kutagira umuriro
Kugeza ubu abatujwe muri uyu mudugudu w’icyitegererezo wa Kabyaza bakomeje kwinubira uburyo ubuyobozi butabagezaho umuriro ngo kuko byatumye babura imirimo isaba amashanyarazi.Basaba inzego zisumbuye kubafasha umudugudu wabo ukaba icyitegererezo koko aho kuba icyitegererezo ku izina gusa.Imirimo yo kubaka uyu mudugudu yatangijwe muri Kamena 2015 wubakwa mu rwego rwo kwimura abaturage bari bugarijwe n’amanegeka aturuka ku mihindagurikire y’ikirere.Watashywe muri Nzeli 2016 bikaba byari biteganijwe ko uzatwara miliyari 6 z’amafaranga y’u Rwanda.Kugeza ubu nta muriro urawugeramo.


text:
Rick Warren ni umupasiteri w’umunyamerika akaba n’umwanditsi w’ibitabo.
Uyu ni umunsi wa gatandatu muri ya minsi mirongo ine twihaye yo gusoma igitabo cyanditswe na Rick wallen, yitwa “Ubuzima bufite intego” uyu munsi umutwe dusoma ufite intego yitwa “Ubuzima ni Icumbi ry’Igihe Gito”
Uwiteka ujye unyibutsako igihe cya njye ku isi ari kigufi. ujye unyibutsa ko iminsi yanjye ibaze, kandi ko ubuzima bwanjye buhita vuba (Zaburi 39:5)
Ndi hano ku isi igihe gito gusa(Zaburi 119:19)
Ubuzima hano ku isi ni umurimo w’igihe gito. Bibiliya yuzuyemo ibigereranyo bitwereka uburyo ubuzima ari bugufi, ari ubw’igihe gito, iminsi yabwo igahita vuba. Hamwe ubuzima bugereranywa n’igihu, ahandi bugereranywa n’usiganywa yiruka, ahandi ni nko gusuhuza umutima cyangwa umwotsi utumuka. Bibiliya iravuga ngo ’Turi ab’ejo hashize...kuko iminsi yacu tumara ku isi ihita nk’igicucu’ Yobu 8:9
Kugirango ukoreshe neza ubuzima bwawe, hari amahame abiri utagomba kwibagirwa na rimwe: Icya mbere, ugereranyije n’ubuzima bw’iteka, igihe tumara ku isi ni kigufi cyane. Icya kabiri, isi ni ubuturo bwacu bw’igihe gito. Ubwo utazamara igihe kirekire ku isi, ntukayihambireho. Urasabe Imana igufashe kubona ubuzima bwawe ku isi nk’uko ibubona. Dawidi yarasenze ati’ Uwiteka umfashe kwibuka ko igihe nzamara hano ku isi ari kigufi. umfashe kumenya neza ko nshigaje igihe gito nkiri ku isi’ (Zaburi 39:4)
Inshuro nyinshi Bibiliya igereranya ubuzima hano ku isi nko kuba umusuhuke mu gihugu cy’amahanga. Ubu si bwo buturo bwawe bw’iteka, si ryo herezo ry’urugendo rwawe. Uri hano nk’umugenzi wihitira, nkumushyitsi usura isi. Bibiliya ikoresha amagambo nk’umunyamahanga,umugenzi, umusuhuke, umwimukira, umushyitsi, umuhisi, ngo yerekane ko igihe tumara hano ku isi ari kigufi. Dawidi yaravuze ati ’Ndi umusuhuke mu isi’ (Zaburi 119:9) na Petero abisobanura neza agira ati ’Ubwo Imana muyita so, mubeho ku isi nk’abaturage b’igihe gito’.( 1Petero 1:17)
Muri Karufoniya aho ntuye, abantu benshi bahimukiye baturutse mu mpande zitandukanye z’isi baje kuhashaka akazi ariko bagumanye ubwenegihugu bw’aho baturutse. Bene abo basabwa kwiyandikisha bagahabwa indangamuntu yerekana ko ari abanyamahanga(yitwa ikarita y’icyatsi)ibahesha uburenganzira bwo gukora nubwo atari abenegihugu. Abakirisito nabo bari bakwiye kugira bene ayo makarita mu buryo bw’umwuka kugira ngo tujye duhora twibuka ko iwacu ari mu ijuru.
Imana ivuga ko abana bayo bagombye gufata ubuzima bwa hano ku isi uburyo butandukanye n’ubw’abatizera. ’Ibyo batekereza ni iby’ubu buzima bwa hano ku isi. Twebweho turi abaturage b’ijuru, aho Umwami wacu Yesu Krisito atuye’ Abizera by’ukuri basobanukiwe neza ko agaciro k’ubuzima karenze kure cyane iminsi mike tumara ku isi.
Uwo uri we by’ukuri azagaragara mu buzima bw’iteka, kandi igihugu cyawe cy’ukuri kiri mu ijuru. Umunsi asobanukiwe n’iryo hame, ntuzongera guhangayikishwa no ’kurya ubuzima ntacyo usize inyuma’ ukiri hano ku isi. Imana ituburira yeruye ko hariho akaga iyo tubereyeho kurya ubuzima bwa none hano ku isi, tugendera ku bitekerezo , guhitamo n’imyitwarire y’abadukikije. Iyo tureshywa cyane n’ibishuko by’iyi si, Imana ibyita ubusambanyi bwo mu mwuka. Bibiliya iravuga ngo ’iyo mukora mutyo muba muhemukira Imana. Niba mushaka kwigendera uko mwishakiye, mucuditse n’isi uko mubiboneye uburyo, muba muhindutse abanzi b’Imana n’ab’inzira zayo’ .(Yakobo4:4)
Tekereza igihugu cyawe kikohereje kugihagararira mu gihugu cy’abanzi. Byagusaba kwiga ururimi rushya no kwitoza indi myitwarire n’imico ijyanye n’aho ugiye kugira ngo ubashe kugaragaza ikinyabupfura kandi usohoze indi myitwarire n’imico ijyanye n’aho ugiye kugira ngo ubashe kugaragaza ikinyabupfura kandi usohoze umurimo wawe. Kuko waba uri ambasaderi, ntabwo wagenda ngo wirinde kwegera abo watumweho nubwo ari abanzi b’igihugu cyawe. Kugira ngo ushobore gusohoza umurimo wawe, bizagusaba kwegerana nabo no gusabana nabo.
Tekereza ariko ugezeyo ukagubwa neza, ugakunda icyo gihugu cyane, ukageza aho ukirutisha igihugu cyawe kavukire. Urukundo rwawe no kwitanga kwawe byahinduka. Umurimo wawe nk’umuvugizi w’igihugu cyawe(ambasaderi)widindira. Aho guhagararira igihugu cyawe, watangira kwitwara nk’abanzi bacyo. Bigenze bityo waba wahindutse umugambanyi.
Bibiliya iravuga ngo ’turi intumwa za Krisito mu mahanga’ (2Abakorinto 5:20). Ikibabaje ni uko benshi bahemukiye umwami wabo n’igihu cye. Babaye abapfapfa bafata umwanzuro ko ubwo batuye ku isi ari cyo gihugu cyabo. Ariko isi ari cyo gihugu cyabo. Ariko si byo.
Bibiliya ibivuga yeruye igira iti ’Bakundwa,iyi si sibo iwanyu. Bityo mwirinde kuyisusurukiramo Mwe kunezeza irari ry`umubiri wanyu mwirengagije ubugingo’ .(1Petero 2:11)
Imana ituburira ko tudakwiye kwihambira kuburyo tubona mu isi kuko ari iby`igihe gito. Tubwira ngo Abakoresha iby`iyi si babikoreshe batarenza urugero kandi batabyibambiraho, kuko iyi si n`ibirimo byose bizashira. Ugereranyije nibindi bihe,ntabwo ubuzima bwigeze bworoha nk`uko bworoheye benshi muri iki gihe mubihugu bikungahaye. Duhorana ibitumara irungu, ibidusetsa, n`abatwitaho. Kubera amatsiko ava mu biturangaza, gukozwa hirya no hino n`ibintu by`inzaduka bikwizwa n`itangazamakuru n`itumanaho bigezweho,amaraha y`uburyo bwinshi byatwegerejwe muri iki gihe,biroroshye kwibagirwa ko kwiruka inyuma y`ibitunezeza atari yo ntego y`ubuzima. Kuzirikana ko ubuzima ari igihe cy`igeragezwa,kwibuka ko ari ikibitsanyo,kuzirikana ko ari umurimo w`igihe gito ni byo bizatuma rukuruzi y’ibyo byose itagira imbaraga ku mibereho yacu. Turi hano ngo dutegure imibereho irusha ubwiza iy`ino mu isi. Ibyo tubonesha amaso uyumunsi n`iby`igihe gito biriho uyu munsi ejo bikaba byagiye.
Ariko ibyo tubona none ni iby`iteka ryose. Kuba isi atari ubuturo bwacu bw’iteka ni cyo gisobonura impamvu,twebwe abakurikira Yesu Kristo,duhura n`ibibazo,agahinda,ndetse no kwangwa muri iyi si.


text:
Ruhango/Buhanda: Abaturage bavugaga ko ‘kwambara agapfukamunwa ari icyaha’ BISUBIYEHO
Bamwe mu babyeyi mu batuye mu Kagari ka Buhanda, mu Murenge wa Bweramana mu Karere ka Ruhango, baravuga ko bahisemo kwambara udupfukamunwa kubera ko basanze baraguye mu bishuko.
Ni abaturage babarizwa mu Itorero ry’Abadivantisiti b’umunsi wa Karindwi babwiye Umuseke ko kuba bari bamaze igihe kinini batambara udupfukamunwa, babitewe n’Umuvugabutumwa uturutse mu Mujyi wa Kigali ababwira ko kukambara ari icyaha gikomeye.
Bavuga ko uyu muvugabutumwa yabasangaga mu matsinda abera mu ngo akanababwira ko izo nyigisho bagomba kuzibwira abana babo biga mu mashuri, ubabwira kwambara agapfukamunwa, gukaraba intoki no guhana intera kubyanga bivuye inyuma.
Mukamazimpaka Espérance umwe mu bahawe izo nyigisho avuga ko babanje kumva ko nta COVID-19 iba mu cyaro, ko aho bayivuga ari i Kigali.
Ati: ”Iyi myumvire mibi yaje kwiyongeraho n’inyigisho twahawe n’uwo Muvugabutumwa bituma turushaho kwinangira.”
Mukamazimpaka yavuze ko Ubuyobozi bw’Akarere n’Abanyamakuru bakomeje kubivuga bumva ko ari ngombwa kwambara agapfukamunwa, ndetse ko basomye na Bibiliya basanga nta murongo ubuza Abakristo n’abemera Imana kwambara agapfukamunwa.
Umuyobozi uhagarariye Itorero ry’Abadivantisiti b’umunsi wa Karindwi mu Karere ka Kamonyi, Muhanga, Ruhango n’igice cya Nyanza Umuremye Jolay Paul avuga ko aba bayoboke basobanuriwe nabi Ibyanditswe Byera, kuko nta gice cyangwa umurongo uvuga ko abantu batagomba kwirinda icyorezo.
Yagize ati: ”Noneho biranababaje kumva ko hari ababyeyi bavana abana babo mu mashuri ngo kwambara agapfukamunwa ni icyaha.”
Umuremye Jolay Paul avuga ko kuba bemeye guhindura imyumvire nk’iyi bari bafite bishimishije.
Umuyobozi w’Akarere ka Ruhango Habarurema Valens avuga ko abari bafite imyumvire mibi ari abaturage bagera kuri 16, bo mu Kagari ka Buhanda.
Gusa akavuga ko nubwo yaba umuturage umwe ufite imyumvire nk’iriya batareka kumwigisha kuko ashobora kwanduza umubare munini w’abaturage bagenzi be.
Habarurema yagize ati:”Ntabwo aya makosa yabaye twayashinja Ubuyobozi bw’Itorero ni ubuyobe bw’abantu bake ku giti cyabo, kandi batubwiye ko bahinduye imyumvire kuko bemeye no gusubiza abana babo mu ishuri.”
Ubwo twateguraga iyi nkuru, abana mu mpuzankano, ababyeyi, Abapasiteri n’Ubuyobozi bw’Akarere, batangiye inyigisho zirebana no kwirinda COVID-19 mu Ishuri ribanza rya Joma.
Umuyobozi w’Itorero ry’Abadivantisiti b’umunsi wa Karindwi abasomera imirongo yo muri Bibiliya ivuga ukuntu abantu bagomba kwirinda no guha akato uwaba yanduye icyorezo runaka iyo ari ngombwa.
Bariya baturage bari babwiye TV One ko amabwiriza yo kwirinda Covid-19 “Aribata Amategeko y’Imana”.
MUHIZI ELISÉE
UMUSEKE.RW/Ruhango.


text:
Umunyamabanga wa Leta muri Minisiteri y’uburezi ushinzwe amashuli abanza n’ayisumbuye Dr Isaac Munyakazi, kuri uyu wa 20 Nzeri 2018, yagiranye ibiganiro n’abayobozi b’ibigo by’amashuli byo mu Karere ka Nyaruguru bamwe abasaba gutanga ibisobanuro ku mikorere idahwitse yabagaragayeho,umwe muri bo asohorwa mu nama kubera ko yabuze ibisobanuro.
Umuyobozi w’urwunge rw’amashuli rwa Muyira ruherereye mu Murenge wa Nyabimata witwa Hakizimana Gaspard, ni we wasohowe mu nama na Dr. Isaac Munyakazi kuko yari ananiwe gusobanura uburyo yimye mudasobwa abanyeshuli zibagenewe ahubwo akajya kuzihisha ku kindi kigo.
Ibisobanuro bye yabitanze ate?
Ministiri yagize ati: “Abayobozi b’ibigo by’amashuli ngiye kuvuga muhaguruke. Muyira, Muyira! Umuntu agirwa inama, agakosoka! Mwebwe umenya mudashaka gukosoka! Muyira baguhe mikoro! Muyira hari ibibazo byinshi.”
Umuyobozi w’urwunge rw’amashuli rwa Muyira Hakizimana Gaspard atangira gusubiza ati:” Aba inspectors ( abagenzuzi) baje kugenzura,”
Ministiri ati: “ Ntunsubiriremo amateka byose ndabizi, wabikoreye iki? Computers wahawe, ntuzikoreshe kugeza ubwo wiha uburenganzira bwo kujya kuzitanga ahandi!”
Umuyobozi w’ishuli ati:” Ni ikibazo cy’abarezi bavugaga ko nta muriro uhari.”
Ministiri ati:” Mbwira ibyawe! si wowe uyobora ishuli?"
Umuyobozi w’ishuli ati:” Nabyumvise nabi.”
Ministiri ati:”icyo wumvise nabi n’iki?”
Umuyobozi w’ishuli ati:” Uburyo uwo muriro wari uteyemo. Bambwiye y’uko uwo muriro wapfuye najye sinakora follow up ngo ndebe ko wapfuye koko!”
Ministiri ati:” Uhemberwa iki?”
Umuyobozi w’ishuli ati:” Habaye ubumenyi buke mu by’umuriro.”
Ministiri ati:” Bivuze ngo ntabwo ushoboye? Yes, or No!”
Umuyobozi w’ishuli: Yahise aruca ararumira.
Ministiri ati:” Genda, Sohoka! ubanze ubitekerezeho. Inama nzaba nyoboye uzayigarukemo ari uko wamenye icyo uricyo! Visi meya muranyumva? Just go! Nawe ubwawe ntabwo uzi icyo ushinzwe n’icyo uricyo. Uziko ushinzwe kurera abana b’abanyarwanda wowe? Uzaze hano ku karere ufate ibaruwa yawe.”
Umuyobozi w’ishuli twagerageje ku muvugisha ku murongo wa telefoni nti byadukundira.
Ikibazo cya Mudasobwa ubundi giteye gite?
Nk’uko bisobanurwa n’ushinzwe uburezi mu Karere ka Nyaruguru Gakwaya Charles, ngo mu mwaka wa 2017 uyu Hakizimana Gaspard yayoboraga urwunge rw’amashuli rwa Muyira kugeza ubwo yasohorwaga mu nama.
Ngo icyo kigo cyaje guhabwa mudasobwa 91 muri gahunda ya “One Laptop per child”, bikaba byari byitezwe ko zizakoreshwa hifashishijwe umuriro uturuka ku mirasire y’izuba. Gusa ntizakoreshejwe n’umunsi n’umwe, ahubwo ngo yamenye ko abagenzuzi ba Minisiteri b’uburezi bazamusura, azijyana kuzihisha ku kindi kigo begeranye.
Hakizimana Gaspard we asobanura ko izo Paneaux solaire yari aziko inkuba yazikubise. Gusa ngo abagenzuzi ubwo bahageraga bari kumwe n’ushinzwe uburezi mu karere basanze zikora neza.
Umunyamabanga wa Leta muri Minisiteri y’uburezi ushinzwe amashuli abanza n’ayisumbuye Dr Isaac Munyakazi, aganira n’umunyamakuru wa www.rwandadailynews.com yamubwiye ko hagiye gukurikizwa amategeko kuri uyu muyobozi w’ishuli.
Yagize ati:”yabwiwe kenshi, yarihanangirijwe, hari raporo nyinshi twagiye tubona, kuba rero abagenzuzi baraje bagasanga amamashini twabahaye atarayahaye abana ahubwo agahitamo kuyahisha, uwo ntabwo ari umuyobozi dukeneye! Nasabye akarere ko kakora inzira ziri administrative, nta nubwo twifuza ko uriya utwangiriza aguma mu buyobozi, twasabye ubuyobozi bw’akarere kumuhamagaza, agatanga ibisobanuro mu nama ya discipline igafata umwanzuro ni biba ngombwa bakanamuhagarika.”
Umwe mu bayobozi b’ibigo by’amashuli witwa Ndagijimana Sylvestre uyobora urwunge rw’amashuli rwa Mutagatifu Pawulo i Kibeho we asanga ikibazo cy’imikorere idahwitse ivugwa ku bayobozi b’ibigo by’amashuli, ishingiye ku muntu giti cye.
Umunyamabanga wa Leta muri Minisiteri y’uburezi ushinzwe amashuli abanza n’ayisumbuye Dr Isaac Munyakazi, avuga ko inama yagira abarezi, ari uko bagomba kumva ko kurerera igihugu atari inshingano bafata uko bishakiye kuko ngo uburezi busaba ko ubukora abubamo ndetse ngo ababyeyi nabo bagakurikiranira hafi uburezi bw’abana babo.
Ni mu gihe Ministeri y’uburezi yari imaze ibyumweru bibiri mu bukangurambaga bugamije kubaka ireme ry’uburezi ku nshuro ya gatatu.
Emmanuel Rukundo RDN/Nyaruguru


text:
Akenshi uzasanga nk’iyo umukobwa cyangwa umugore atambutse ahantu hateraniye igitsinagabo, usanga bamwitegereza cyane ari nako ibitekerezo bibabana byinshi bitewe n’imiterere ye.
Amavangingo ni ikintu abagabo benshi batekerezaho mu gihe cy’akabariro, niyo babonye abagore b’ibishongore cyangwa abakobwa batambuka, bagaruka kuri iyi ngingo cyane cyane iyo bamwitegereje bakamubonaho ibi bimenyetso bikurikira, bakagira bati “uriya mugore, uriya mukobwa ni mwiza yanyara”.
Ibiganza
Umugore ufite mu kiganza cyangwa intoki zoroshye cyane, usanga abagabo bamwibazaho ndetse ntibashidikanye kuvuga ko ashobora kuba anyara mu gihe cy’imibonano.
Agatsintsino
Abagore bafite agatsitsino karenga inyuma kandi korohereye nabo bagarukwaho cyane. Ni ihurizo rikomeye ritapfa korohera buri wese gusuzuma, ariko bene aba bagore bagafite usanga nabo abagabo babibazaho ndetse bakanabifuza kuko ngo baba banyara mu gihe cy’imibonano.
Iminwa
Iminwa ihora itoshye, itajya yumagara na yo ngo umugore uyifite ni yo asomanye n’umugabo amacandwe ahita amubana menshi mu kanwa, iminwa igatoha cyane. Mu gihe cy’imibonano rero ngo nta kabuza ni nako mu gitsina cye naho hahita hatoha cyane. Abagore bameze gutya nabo usanga bakundwa n’abagabo.
Amatako
Amatako agaye, ateye nk’igitunguru, aha bitandukanye n’umubyibuho aho usanga umugore abyibushye kuva hasi hangana no mu nda, oya, nubwo waba unanutse ariko mu matako ufite ishusho nk’iy’igitunguru. Umugore uteye uko nawe usanga abagabo bamwishimira ndetse banavuga ko yaba azana amazi mu gihe cy’imibonano mpuzabitsina.
Ibi si ihame ariko umugabo wese uzabaza ibimenyetso bishobora kugaragarira amaso by’umugore ushobora kunyara mu gihe cy’imibonano mpuzabitsina, azagutungira agatoki aha.
Igisekeje rero ni uko abagabo cyangwa abasore benshi usanga baririmba kunyaza batazi ni icyo ari cyo, kubivuga ku rurimi biroroshye ariko kubikora bisaba ubuhanga cyane.
Abahanga bavuga ko nta mugore utanyara, amavangingo ashobora kuba make ariko akaba ayafite, ahubwo umugabo niwe ushobora kuyamuhezamo bitewe n’ubumenyi buke afite mu kunyaza.
Abakobwa uzasanga banyara ni bake, ubundi umugore wabyaye iyo afite umugabo w’umuhanga kuri iyi ngingo aranyara pe! Naho abakobwa akenshi ntabwo baba batuje, nta nubwo birekura neza nk’abagore, bitewe nuko aba akora ibyo azi ko arimo kwiba. Ubundi iyo tuvuze imibonano mpuzabitsina ni hagati y’umugabo n’umugore.
Icyitonderwa: Izi nyigisho tuzigenera abubatse, ntabwo intego yacu ari ukwigisha ubusambanyi, rubyiruko mwirinde ubusambanyi kuko ni icyorezo ku buzima bwanyu dore ko mushobora kuvanamo indwara zandurira mu mibonano mpuzabitsina VIH/SIDA, imitezi,… cyangwa inda zitateguwe rimwe na rimwe mutanabashije kurera.
Shakisha ku Urwego.com
Uzarebe ibi bimenyetso niba ushaka kumenya umukobwa unyara
Akenshi uzasanga nk’iyo umukobwa cyangwa umugore atambutse ahantu hateraniye igitsinagabo, usanga bamwitegereza cyane ari nako ibitekerezo bibabana byinshi bitewe n’imiterere ye.
Labels: abagore, imyororokere, kunyaza


text:
Foundation ni step ikomeye cyane muri makeup iyo wafashe itajyanye nuruhu rwawe biba bisa nabi kbsa, usibye nibyo bishobora gusa neza ark ikica uruhu rwawe. Kumenya foundation iguhira nitaguhira nukugerageza ukazareba nyine mbese ni experience ark hari utuntu kn mm wagenda uzi. Hitamo ukurikije uruhu rwawe Ntango twese tugira uruhu rumeze kimwe, bamwe bagira ururimo amavuta menshi abbandi rukaba rwumye abandi bari hagati na hagati aho. Nkuko aya moko yuruhu adahirwa namavuta amwe ninako foundation nazo zitabakorera mwese. Kubantu bafite…
Dore impamvu imisatsi yawe icika28/05/2018
Nta mavuta usigamo Iyi niyo mpamvu yambere ituma imisatsi icika kudasigamo amavuta, bituma imisatsi Yuma igacika byoroshye. Mbahe urugero rwishami ryigiti iyo ryumye biroroha kuvunika kurusha iyo ritoshye. Mu rwego rwo kwirinda ko Yuma igacika( ikavunika ;-P) jya usigamo amavuta. Hari akora neza kurusha andi ubwoko ubwo aribwo bwose bwanditseho moisturizer cg leave in conditioner. Ntango ab ari gikotori nkuko tumenyereye amavuta yo mu mutwe, aba ajya kuba amazi mo gacye. Yinjira mu musatsi agatuma yoroha nticike. Ibikoresho bitwika Icya…
Uburyo 8 wakirinda ibiheri24/05/2018
Ikibazo cya mbere abakobwa bagira ku ruhu rwabo nibiheri ninkovu,so tuganire ku bintu wakora ngo ubyirinde cg c ukize ibyo ufite. Ibiheri ninkovu byose nikibazo: si ngombwa guhitamo icyo urwana nacyo mbere yikindi, bikore byombi shaka products( amavuta cg umuti) zibikemurira icyarimwe. Kubifatirana bikiza: nimba ufite umuti wibiheri biftirane bikiza kugirango kizakire vuba kdi neza, ntigisige inkovu. Cyane cyane bya biheri biba biri mu imbere mu ruhu bitaratunguka. Gukoresha amavuta cg imiti bikora: mu bintu byose ngiye kubawira ndacyeka iki…
Garuka muri mood nziza22/05/2018
Wari wumva uri wenyine, ukumva nta kintu kiri kukunyura? Ukagerageza kwirangaza ark bikanga, ukajya wumva hari icyuho muri wowe ark utazi icyajyamo? Nta muntu bitabaho, niyo bibaye uba ubizi ko biri bushire ark akenshi hari igihe dukora ibintu bitaribyo bitewe niyi feeling. Ukaba wakivumbura ku bantu cg c ukavuga ibintu byabasesereza kdi mu byukuri bitakuvuye ku mutima. Akenshi ntibigufasha kumva umeze neza ahubwo byongera ikibazo kurushaho. Wabikoraho iki rero, nugutegereza gusa bikaza kwijyana? Well njye gutegereza sutuntu twanjye so ubushize…


text:
Abantu bakwiye guhagarika kwibaza icyo Abadepite b’abagore bamara mu Nteko- PROFEMME
Yanditswe na SEZIBERA ANSELME
Kugeza ubu, abagize Inteko Ishinga Amategeko abagore bangana na 64% mu gihe muri Nzeri 2018 hateganywa kongera gutora abadepite bazinjira mu Nteko. Nyamara haragaragaye ko benshi ngo bahora babaza cyangwa bibaza icyo umubare nk’uwo w’abagore ubamariye, ari nacyo inzego zinyuranye zihanije, zirimo Umuyobozi w’impuzamiryango PROFEMME-TWESE HAMWE Kanakuze Jeanne d’Arc, ko abibaza ibyo babicikaho kuko n’abagabo bakiri ku kigero cyo hejuru batabajijwe icyo kibazo.
Ibyo byagiye bigarukwaho mu nama nyunguranabitekerezo ku ruhare rw’imitwe ya politiki mu kwimakaza ihame ry’uburinganire mu matora, yari ifite insanganyamatsiko igira iti: “Twimakaze demokarasi, twimakaza ihame ry’uburinganire”.
Umuyobozi w’impuzamiryango PROFEMME-TWESE HAMWE Kanakuze Jeanne d’Arc, avuga ko abagore atari bo batuma ihame ry’uburinganire ryumvikana nabi cyangwa ngo ribe ryasubira inyuma, agaragaza ko mu mateka yo hambere abari bagize Inteko Ishinga Amategeko abenshi bari abagabo, ariko ugasanga bamwe mu bari mu mitwe ya politiki na bamwe mu bayobozi bahora bibaza icyo abagore barimo bari gukora n’icyo bahinduye bagezeyo.
Kanakuze akomeza avuga ko abantu bari bakwiye kwibaza icyo abagabo bakoze mu gihe bayibarizwagamo ari benshi kandi bakaba batarigeze babazwa icyo kibazo.
Agira ati: “Ni iki muri icyo gihe abagabo bari mu Nteko Ishinga Amategeko bakoze kiza umuntu yabashimira, ese n’iki umuntu yabagaya!”
Avuga ko iyo abagore bageze mu Nteko nk’abahagarariye sosiyete sivile bahozwa ku nkeke babazwa icyo kibazo k’icyo abagore bariyo bamara, bakabasubiza ko icyo bamarayo ari na cyo abagabo bariyo bamarayo ntawukwiye kubyibaza.
Asanga ibyo ari ibintu byo kwirindwa kuko bigushamo umuntu kandi bigafatwa nabi nk’aho hari ibyo badindije.
Umuyobozi Mukuru w’Urwego rw’Igihugu rushinzwe igenzura ry’iyubahirizwa ry’uburinganire (GMO) Rwabuhihi Rose, atangaza ko ihame ry‘uburinganire n’ubwuzuzanye rikwiye kwinjira muri gahunda y’amatora, y’imiyoborere myiza, kugira ngo Abanyarwanda bose bagendere ku murongo umwe n’imyumvire imwe. Avuga ko uburinganire atari umushinga uzarangira ejo cyangwa ejobundi nk’uko bibaho mu bindi bihugu kuko u Rwanda rwahisemo ko buba ihame ry’ubwumvikane hagati y’ibitsina byombi kandi abantu bagenderaho mu burenganzira bw’ikiremwamuntu, bukaba ihame rya demokarasi.
Rwabuhihi avuga ko hakiri inzitizi z’abagabo bamwe badashyigikira abagore babo mu gihe batsindiye imyanya y’ubuyobozi binubira kubaherekeza abandi bakanga muri gahunda z’akazi, ibyo bikaba byaca intege abagore bifuza kwiyamamaza.
Ashima ubuyobozi bw’igihugu bwakuyeho ikintu cyo kuvangura bitewe n’uko umuntu ari bikagaragariza Abanyarwanda ko igihugu ari icyabo.
Hon Mutesi Anitha witabiriye iyo nama avuga ko igikenewe cyane ari ukubaka ubuyobozi kuko nta mpamvu yo kugaya ukananenga umuntu wakabanje ugatekereza icyo wamuhaye.
Agira ati ”Niba ugiye gushyira umuntu mu mwanya, uwumushyiremo ariko utekereza no gukomeza kumwubaka kugira ngo arusheho kugira ubumenyi kuko kwiga ari uguhozaho kugira ngo arusheho kuzuza inshingano baba bamutoreye. Dushaka umugore winjira mu ngengo y’imari, umugore uzamuka akagera aho yigeza”.
Avuga ko umubare w’abagore mu Nteko usanga utangaza amahanga ukwiye kubungabungwa ku buryo wiyongera ntihazagire ubibona usubira hasi kandi, agasanga imiryango yavuyemo umuyobozi wahawe umwanya ikwiye kubakwa, ikigishwa kugira ngo abantu basobanukirwe neza inshingano yahawe.
Hon. Mutesi avuga ko nta mpamvu yatuma umugore atajya mu nzego zifata ibyemezo kuko nta byacitse iba yabayeho uko umugabo atabashije kuzuza inshingano ze ari nako umugore yazinanirwa.
Iyo nama ikaba yaritabiriwe n’inzego zinyuranye zirimo komisiyo y’igihugu y’amatora (NEC), UNDP, NFPO, RGB, GMO n’izindi.


text:
Abantu biyizera bakundwa n'abandi kandi batera icyizere abandi. Bahura n'ubwoba bwabo imbere yabo kandi bakaba bazi gufata ingaruka. Baba bazi ko ntakibazo niyo inzitizi zaza mu nzira zabo, bafite ubushobozi bwo kubinyuramo. Abantu biyizera babona ubuzima bwabo mu buryo bwiza niyo ibintu byaya bitagenda neza, Baranyurwa kandi bakiyubaha.
Ese sibyaba byiza cyane kugira iyi myitwarire yo kwiyizera, buri munsi w'icyumweru? menya ni iki? Urashoboye.
"Kwiyizera gucye ntabwo ari interuro ry'ubuzima. Kwiyizera bishobora kwigwa, gukorwa, ukabimenyereza neza nk'ubundi bumenyi bwari bwo bwose. umunsi wabimenye, ibintu byose biri mu buzima bwawe bizahinduka, binoge neza."--Barrie Davenport
Byose biza ku kibazo kimwe, wakibaza: Ese niba utiyizera, ni gute wifuza cg utegereje ko undi muntu yabigukorera?
Gerageza bimwe mu mpanuro zatanzwe hepfo. Ntupfe kubisoma ngo ubishyire inyuma yigitwika. Neza utangire ubikoreshe ubimenyereza buri munsi. Ushobora kubipinga ubwa mbere bikaba rimwe kugarara wiyizera, ariko hashize igihe cyinini uzatangira kumva ishingiro ryo kwiyizera rikura muri wowe. Bifata igihe n'akamenyero(ibi ntabwo ari ibonekerwa ryo mw'ijoro), nawe ushobora kuba umuntu wiyizera, impande zose no hanze, uwo abandi bakunda bakavuga "yego!".1. Jya kure y'ibidakwiye(negativity) uzane ibiri mu buryo(positivity)
Iki ni igihe nyacyo cyo gusesengura akazu, ushyizemo incuti n'abandimwe. Iki ni kimwe gikomeye, ariko ni igihe cyo kuba umurakare ukitwararika, ugahakanira kure abantu bagushyira hasi, bagaca icyizere cyawe. Ba umuhamya w'uburyo bwiza, nubwo utari wabyiyumvisha. Shyiramo ubutwari buhamye mu mishyikirano cg mu kuganira n'abantu, utume ishoti mu kibuga rikomeza, wishimire gutangira umushinga mushashya. Hagarara gushukamiriza(focus on) ku bibazo by'ubuzima ahubwo utangire gushukamiriza ku bisubizo no gukora impiduka nziza.2. Hindura imyitwarire n'uko ugaragara
Aha ni ho guhagarara, guseka, indoro, no kumvikana kw'ijwi bizamo. Gusa ibyoroshye nko gushyira intugu zawe inyuma byemeza abandi ko uri umuntu wiyizera. Guseka byonyine ntabwo ari byo byatuma wumva umeze neza, ariko bizatuma abandi bumva ko batekanye iruhande rwawe. Tekereza umuntu uzi guhagarara neza n'inseko, uzaba uri gutekeraza umuntu wiyizera. Reba umuntu uri kuganira nawe, utarebye kubirenge byawe -- Guhoza ijisho kuri uwo muntu, mukarebana amaso kuyandi bigaragaza kwiyizera. Icyanyuma, vuga buhoro buhoro. Ishakisha ryerekanye ko bamwe bafata igihe cyo kuvuga buhoro kandi neza bumva biyizeye kandi bakagaragaza ukwiyizera ku bandi. Akandi kinyongera ni uko bazashobora kumva ibyo uri kuvuga.
Genda urugendo rw'ikirenga uhindure style y'umusatsi, wihe inyogosho ikeye, unambare neza. Ntabwo ari byo gusa byatuma wumva umuze neza, ariko abandi ba kishimira kugusanga uri umuntu mushya kandi wiyizera. Impanuro nziza: Nugura umwenda mushya, menyera ku wambara mu rugo bwa mbere kugirango umenye niba ntakibazo mbere y'uko usohoka hanze uwambaye.3. Ntukemere gutsindwa kandi reka amajwi mabi aza mu mutwe wawe
Ntuzigera ureka kwigirira icyizere, Ntukemere gutsindwa. Hari igisubizo ku bintu byose, Gutsinda mu bihe bikomeye ni igiciro kinini kizamura cyane kwigirira icyizere. Menya nawe gustinda mu bihe bikomeye. kwiyizera guke biterwa akenshi n'ibitekerezo bibi(negative thoughts) bigenda mu mutwe wacu bigakomeza bidatuza. Niba witinya ukavuga ko utari mwiza bihagije, udakurura abandi bihagije, udakeye bihagije cg utari umwa antletic bihagije, n'ibindi n'ibindi, uba uri guhimba ibyo byose ubyiyuzurizaho. Ukaba uri kuba umuntu ubyigisha umutwe wawe, kandi ibyo ntabwo ari byiza. Ikindi gihe uzumva ibitekerezo bibi mu mutwe wawe, bihindure vuba bibe ibyemezo byiza, ukomeze kugeza bizanye ubwiza bwongera kwiyizera.4. Itegure
Kwiga byose aho ni ukumenya ibigendanye n'ibyo uri mo, akazi,ijambo ry'ibanze -- icyari cyo cyose gikurikira cyigomba kuba kiri ku rutonde(liste) rw'ibyo ugomba kuganza. Niba witeguye, ukaba ufite ubumenyi bwo kwiha morale, ukwiyizera kwawe kuzamuka byihuse.5. Mu bihe bikomeye, igihe ibindi byose byanze: Kora urutonde rwiza
Ubuzima bwuzuye imbogamizi kandi hari ibihe biba bikomeye ku gumana icyizere cyacu hejuru. Icara hasi nonaha maze ukore akandiko kariho urutonde rw'ibintu byose biri mu buzima bwawe wishimira, n'urutonde rw'ibintu byose wiyemeza gushyira mu bikorwa. Rimwe akandiko k'urutonde kawe karangiye, komeke ku muryango wa firigo, ku rugi rw'icyumba cyawe, ku rukuta ahegereye ibiro byawe, ku ndererwamo iri mu rwuhagiriro-- ahantu hamwe ushobora kwiyibutsa byoroshye ukuntu ufite ubuzima bw'agahebuzo, n'ukuntu uri umuntu wakataraboneka. Niba wumva icyizere cyawe gikendera(kigabanyuka), ungora urebe kuri urwo rutonde(liste) maze ureke wowe ubwawe wongera kumva kandi ugashishikazwa nabyo, ku bwawe na none.


text:
Ibi abashinze ’Gakondo brand’ babyumvise kare kuko biyemeje gushinga ikirango gifite intego yo kumenyekanisha amateka n’umuco by’Abanyarwanda ku Isi yose binyuze mu ikoranabuhanga.
Iki kirango cyashinzwe mu 2018 n’Umunyarwanda afatanyije n’abandi bantu baturuka ku migabane itandukanye, kikaba gifite intego yo kumenyakisha umuco n’amateka by’u Rwanda binyuze mu bukorikori, ubuvanganzo, imideli n’imikino.
Gakondo brand yatangiye ikora amakarita bise ‘Gakondo Cards’ aya akaba ari amakarita yo gukina ariko atandukanye n’asanzwe y’abazungu. Aya makarita ariho bimwe mu birango by’umuco w’Abanyarwanda nk’igisabo, inanga, agaseke ndetse n’abami n’abamikazi b’u Rwanda.
Kuri ubu binjiye no mu mideli aho basohora imyambaro iriho amashusho y’abantu babaye indashyikirwa mu mateka ndetse n’ibindi birango, bigaragaza gakondo y’u Rwanda.
Mu kiganiro IGIHE yagiranaye n’umwe mu bashinze Gakondo brand, Niyomwungeri Maxime, yavuze ko biyemeje kuba ikirango kimenyekanisha umuco gakondo w’Abanyarwanda.
Yagize ati “Turi ikirango kimenyekanisha umuco gakondo w’Abanyarwanda. Duharanira guteza imbere indangagaciro nyarwanda tubinyujije mu ikoranabuhanga no mu mibereho ya buri munsi tumenyekanisha umuco w’Abanyarwanda ku Isi hose.”
Yakomeje avuga ko bahisemo kwita ikirango cyabo Gakondo kuko gifite amateka akomeye mu mateka y’u Rwanda kandi ko bishimira uburyo abantu batandukanye bakiriye ibikorwa byabo.
Ati “Iri jambo rifite umwimwerere uhebuje kandi rifitanye isano n’ihangwa ry’u Rwanda nk’igihugu dukunda. Inkomoko yaryo ikomoka ku mwami wa mbere w’u Rwanda Gihanga Ngomijana wari ufite ingabo zitwa Gakondo. Turikoresha dushaka kugaragaza inkomoko y’Abanyarwanda.”
Kugeza ubu bishimira urwego bamaze kugeraho ndetse n’uburyo Abanyarwanda n’Abanyamahanga bakiriye ibyo bakora cyane cyane amakarita.
Yavuze ko bazakomeza ibikorwa bitandukanye bigaragaza umuco, umurage n’amateka by’u Rwanda ku ruhando mpuzamahanga.
Ibikorwa bya Gakondo brand biyemeje ku binyuza mu ikoranabuhanga kugira ngo bigere ku Isi yose. Ubu uwabishaka yabibona ku rubuga rwabo www.gakondo.com ndetse no ku mbuga nkoranyambaga zabo.


text:
Urugendo rutoroshye rwo kwibohora ruracyakomeza nubwo aho rugeze ari aho kwishimirwa. Nidukomerereze aho tubohore imyumvire yacu. Iyo myumvire twapakiwemo imyaka myinshi, tukabuzwa gutekereza ngo duhitemo icyiza twemye. Iyo myumvire y’ubuhezanguni, henshi yigwaga mu mashuri kandi ubuhezanguni iyo buguheranye buvamo indwara idakira imunga ubwonko ikabusiga butagikora, budashobora kukuyobora neza.
Turacyari mu rugendo rwo kwibohora ubukene. Muri urwo rugendo rw’inkubiri, twibohore igihatse byose, ari cyo ingengabitekerezo y’urwango, ari yo yavuyemo Jenoside yakorewe Abatutsi. Ingangabitekerezo yahekuye benshi kandi hari abo yagize imbata. Tutayiranduye burundu twazasubizwa muri ya minsi icuraburindi ryasimbuye izuba, ijoro ridacya rigasimbura umucyo. Nitutayirwanya ngo tuyitsinde, nitutayitaho ngo tuyibohore n’ibyo twibohoye twabiha ingufu zo kugaruka, tugasubira aho tutazikura. Ntitwibagirwe aho twavuye, ejo tutazasubirayo, agaciro twihaye kakazapfa ubusa.
Rubyiruko rwacu ni mwe mizero dufite, muzirinde kwikorera amateka mabi, mutigeze mugiramo uruhare. Mumenye kwibohora ubujiji, amateka mabi agumane banyirayo. Nimwibohore ingoyi y’ubujiji ni cyo mukeneye mbere y’ibindi. Igihugu kikujijura kiba kikwifuriza gutera imbere. Ndabifuriza kutagira ababyeyi gito bazabaraga ubuhezanguni kuko burya umubyeyi gito araga abana ibyamunaniye.
Aho turi hose turate u Rwanda, burya igihugu kiruta byose. Uyu munsi tuzahore tuwuzirikana kuko twawugezeho twabiruhiye. Kugira ngo uyu munsi ushoboke watwaye ibitambo byinshi. Kubyibagirwa ni ukwiyahura. Abana b’u Rwanda bahasize ubuzima kandi nta cyabusimbura. Ntitugomba kwibagirwa uyu munsi, watumye abana b’u Rwanda bagarura ubumuntu, amahoro agasimbura amahano, ubuhezanguni bukaba icyaha kuko nta wuhitamo aho avuka.
Ku Munsi nk’uyu wo Kwibohora, ntidukangwe n’ibihinda by’inyangabirama zisebya u Rwanda ziririmba Jenoside ebyiri. Niba atari injiji mu mitwe ni injiji mu mitima cyangwa ubugome bwasimbuye ubwenge bakibagirwa amateka bazaraga urubyiruko.
Urugero muri nyinshi nabaha ni uru: hashize imyaka 75, Jenoside yakorerwaga Abayahudi mu Burayi ihagaritswe n’ingabo za Amerika zagombye gutabara iz’u Burayi mu ntambara ya kabiri y’isi yose. Izo ngabo zatwitse umugi wa Dresden uri mu majyepfo y’u Budage. Bivugwa kandi ko uwo mujyi warimo inganda nyinshi, zicura intwaro zajyanwaga kurimbura Abayahudi.
Tariki ya 13 Gashyantare 1945, ingabo za Amerika n’iz’u Bwongeleza zishyize hamwe zitwikisha za bombe uwo mujyi, ibyarimo byose birashya ndetse n’abantu. Tariki ya 14 Gashyantare indege ziragaruka zihatera noneho toni 750 za bombe. Bivugwa ko hatewe toni 2978 mu mujyi wa Dresden. Hapfuye inzirakarengane zitabarika zirenga miliyoni, zirimo n’Abayahudi bari bahahungiye Jenoside yabakorerwaga kuko intambara itarobanura.
Ubu amagambo avuga ko habaye Jenoside mu mujyi wa Dresden, asigaye mu bahezanguni bakumbuye ubutegetsi bw’Abanazi twagereranya na Hutu pawa mu Rwanda. Abo na bo kandi bahaguruka iyo icyunamo cy’Abayahudi cyegereje. Nyamara ibyo byatangiye kuvugwa, iyo Jenoside yakorewe Abayahudi igihagarikwa n’ingabo z’isi yose zishyize hamwe, ntibyatumye habaho ihakana n’ipfobya bya Jenoside yabakorewe, kandi ntibivuze ko habaye Jenoside yakorewe Abadage.
Jenoside yakorewe Abatututsi yakozwe n’Abanyarwanda, ihagarikwa n’abana barwo nta munyamahanga ubafashije. Ahubwo amahanga yari kubafasha ni yo yabarwanyaga ngo idahagarara kubera kuyigiramo uruhare. Ni yo mpamvu kuvuga ko mu Rwanda habaye Jenoside ebyiri bitagomba kugira uwo bikanga kuko ari intambara tuzarwana igihe isi izaba ikimeze uko imeze none. Amateka akwiye kutubera urugero.
Uyu munsi ukwiye kuba uwo kwibaza uko twahangana n’ipfobya n’ihakana bya Jenoside yakorewe Abatutsi kuko ari yo ntwaro abanzi basigaye bakoresha basebya igihugu cyacu n’ubuyobozi bwacyo.
Ntidukwiye gutega amatwi abatubeshya demokarasi iwabo nta yihari, usinziriye atabibona ni uwisinzirije. Demokarasi ya mbere ni ukubaha amateka n’indangagaciro byacu tuzaraga abo tubyara. Demokarasi ya mbere ni ukuba ufite ubuzima, icyo urya n’aho uryama. Demokarasi ya mbere ni amahoro n’umutekano.
Indangagaciro z’ababivuga si zo zacu. Indangagaciro zabo ni nyamwinshi. Nyamwinshi yabo kandi si amoko ni politiki na yo bahora bahindura uko bashaka kuko buri wese areba inyungu. Nyamwinshi yabo zi ubwoko badupfunyikiye kuko turi ubwoko bumwe, twese turi bene Kanyarwanda. Iyo nyamwinshi badupfunyikiye ntayo iba mu Rwagasabo kuko turi ubwoko bumwe Nyarwanda. Badupfunyikiye nyamwinshi na bo batasobanukiwe, nyamwinshi y’ibitekerezo bayihindura nyamwinshi y’ubwoko buhimbano bwadutesheje agaciro bukatwambura Ubunyarwanda. Ubumuntu batwambuye bakatugira ikintu, uyu munsi twarabwisubije tububumbatire butaducika.
Ni nde wakwibagirwa uyu munsi muri 1994, abantu bakicwa bazira uko bavutse? Hashize imyaka 27, ubwirakabiri bwabyaye umucyo.
Ni nde wakwibagirwa aho inkotanyi zakuye u Rwanda? Ni nde wakwibagirwa ko zatanze ibitambo byinshi kugira ngo u Rwanda rutazimangana ku ikarita y’isi? Ni nde wakwibagirwa ko zazanye amahoro amahanga aturebera, nubwo abenshi twasigaye mapfubyi? Ni nde? Ni nde? Ni nde wakwibagirwa bigakunda, uretse uwarwifurizaga kuba umuyonga?
Nkotanyi bana b’u Rwanda, ni nde wakwibagirwa igiciro mwatanze, cyo gusiga ibyanyu mugasiga abanyu, mukitanga mutizigama inzara n’inyota bitagira urugero, mugasiga imiryango mugasiga byose kugira ngo urwa Gasabo rugire ituze? Ni nde wakwibagirwa urubyiruko rutabonye intsinzi, rukagwa mu mashyamba rurwanira amahoro, ababyeyi bakamarira abana ku rugamba, hakaba hari abasigaye bigunze kandi bari barabyaye?
Gutanga umwana byasimburwa n’iki? Gutanga amaraso ngo urokore ayandi twabinganya iki? Ni nde wakwibagirwa agaciro mwatweretse ko kudahora nyamara urwango rukiri rwose? Ni nde wakwibagirwa aho mwakuye impunzi mutibagiwe n’abahekuye u Rwanda? Ni nde wakwibagirwa ubumuntu mwashubije inzirabwoba, maze mukishyira hamwe mukiyunga, mukatubera urugero rwo kubana nk’Abanyarwanda, Ubwiyunge bukava mu byiyumviro bukaba bwarahindutse ihame nubwo urugendo rukiri rwose?
Muzabyare muzaheke, muzasubize ingobyi imugongo, maze mwuzukuruze ingoma ibihumbi, u Rwanda rukomeze rwibaruke intwari.


text:
Ni umuhango wabereye muri iryo Somero ku Kacyiru ku wa 25 Nzeri 2021, witabirwa n’abafatanyabikorwa baryobatandukanye.
Umuyobozi w’Agateganyo wa KPL, Mudahinyuka Sylvain yashimiye abana bahagarariye abandi bitabiriye uwo muhango baturutse mu bice bitandukanye by’Umujyi wa Kigali, anashimira abafatanyabikorwa bagize uruhare muri icyo gikorwa.
Yagize ati “Twifatanije n’abana bafite ubumuga ku buryo bwihariye ariko uyu witabiriwe n’abana bahagarariye abandi ari abafite ubumuga n’abatabufite kugira ngo tubereke ko na bo bafite uburenganzira mu gusoma no kwandika; bafite ububasha n’ubushobozi bwo guteza imbere umuco wo gusoma n’ubumenyi bwo kubaka igihugu cyacu.”
Umuyobozi ushinzwe Uburezi muri Unicef isanzwe ari umufatabyabikorwa wa KPL na guverinoma y’u Rwanda binyuze muri Minisiteri y’Uburezi, Hugh Delaney, yashimiye itegurwa ry’icyo gikorwa.
Ati “Ari abafatanyabikorwa, Guverinoma y’u Rwanda ndabasaba gukora cyane kugira ngo icyibandwaho kibe kwiga, guteza imbere gusoma no kwandika no kuboneka kw’ibikoresho byo kwigisha no guhugura abarimu kugira ngo babashe gukorana n’abanyeshuri bafite ubumuga ubwo ari bwo bwose.”
Yijeje ubufatanye bwa Unicef muri urwo rugendo kandi ashishikariza abafatanyabikorwa gukomeza gushyiramo ingufu.
Ati “Kimwe mu bintu Unicef iri gukorana na Minisiteri y’Uburezi ni ugukora ibitabo by’ikoranabuhanga kugira ngo bibe byoroshye ku bana bafite ubumuga bwo kutabona ndetse n’abafite ubundi butandukanye; kandi ntidukore ibitabo gusa ahubwo tukamenya neza ko mu mashuri abarimu bashobora kwishyira hamwe na bo mu buryo bushigikira imyigire y’abo bana.”
Abari bahagarariye indi miryango y’abafatanyabikorwa na bo bashimye cyane kuba icyo gikorwa cyabayeho, baboneraho gusaba ko uburezi budaheza bwakomeza gushing imizi mu Rwanda, abahungu n’abakobwa, abafite ubumuga n’abatabufite bose bagakomeza kubwisangamo.
Uwo muhango witabiriwe kandi na Gabriella Emilie wanditse igitabo “Necklaces for the headless”, akaba yari anahagarariye Umuryango Dare to Dream Foundation, aho yasomeye abana bawitabiriye inkuru.
Habimana Saif Kudra, ufite ubumuga bwo kutabona yasomeye abo bana inkuru akoresheje igitabo cyanditse mu buryo bwa “braille” bukoreshwa n’abafite ubumuga bwo kutabona.
Umuyobozi wa Umuhuza, Kayitesi Mathilde, yavuze ko uwo Muryango ushyigikiye gahunda za KPL zirimo kudaheza abo mu ngeri zose kuko ni intego z’iterambere ntawe ugomba gusigara inyuma.
Yakomeje ati “Umuryango Umuhuza gufatanya na KPL byaradushimishije cyane kuko bateza imbere umuco wo gusoma, gukangurira umuryango mugari kwita cyangwa gutoza abana bakiri bato gusoma no kwandika no gukangurira abantu kwandika ibitabo by’abana bato.”
“Umuryango Umuhuza wafunguye amasomero 10 y’abaturage muri uyu mwaka kugira ngo bave mu bujiji. Twizera ko bigomba kuba ibya buri wese, uhereye ku babyeyi bagafasha abana babo gusoma, abakuze n’ubuyobozi bw’ibanze bikaba uko. Kugira ngo bigegerweho ni uko haboneka ibitabo kuko biracyari bike cyane by’umwihariko ibyanditse mu Kinyarwanda.”
Umuyobozi w’Ubumwe Nyarwanda bw’Abatabona, Dr. Donathille Kanimba, yasabye abafite ubumuga kwiyizera bakumva ko bashoboye.
Ati “Nubwo ufite ubumuga ushobora kubikora. Icyo nabwira abana, Isi ni iy’abantu bose. Niba ababyeyi bagutereranye, ugomba guharanira uburenganzira bwawe gusoma ni ibya buri wese nta kurobanura ndetse uburezi bugomba kugera kuri buri wese.”
Umukozi muri NUDOR,Safari William, wari umushyitsi mukuru yagaragaje ko akamenyero ko kudasoma kagomba gucika.
Yashimiye Guverinoma y’u Rwanda kuba yaremeje burundu Amasezerano ya Marrakech kandi ikemera ko uburenganzira bwa muntu bworohereza ishyirwaho ry’ibitabo by’ikoranabuhanga ndetse n’ibindi bikorwa byemewe ku bafite ubumuga.
Yanayishimiye gushyira imbaraga ku bitaragerwaho ku miterere iboneka igaragara muri ayo masezerano, ikanashishikariza abafatanyabikorwa batandukanye gukorera hamwe mu gushinga amasomero ashobora kwitabirwa n’abantu bafite ubumuga.


text:
Muvandimwe Ntaganzwa wiriwe,
Urakoze nawe gutanga igitekerezo kuri ino nyandiko kandi ibitekerezo byawe nabishimye. Nkuko maze kubibwira mucuti wacu Mbonigaba iyi politiki yo guhora mu dutangazo abanyamashyaka bayimazemo imyaka 18 kandi urebye ntacyo byahinduye na kimwe. Ni kuki se abantu bakomeza gutsimbarara kuri stratégie bigaragara ko zidatanga umusaruro ? Niho nahereye mvuga nti abenshi mu banyapolitiki ntibumva geostratégie bikaba ariyo mpamvu bamwe bibwira ko gukora politiki ari uguhora wandika amatangazo wamagana gusa ubundi bakituramira. Ubundi abantu iyo bashinze ishyaka ni uko baba bashaka ko ibintu bihinduka kandi kugirango ibintu bihinduke ni uko nabo bafata ubutegetsi nuko bagashyira programme yabo mu bikorwa. Ese uyu munsi opposition yafata ubutegetsi ? igisubizo ni Oya. Kuko haracyari imbogamizi nyinshi cyane.
None se iyo hari imbogamizi abo banyapolitii bakora iki ? Ubu uko bimeze ni uko bahisemo kwigumira muri politii yo kwandika udutangazo ngirango kuko aribyo byonyine bashoboye. Ariko ibi mbona ari arnaque kubeshya abaturage ngo hari abanyapolitiki bazabafasha kurangiza ikibazo cy’ubuhunzi ,bazazana demokarasi mu Rwanda, bazashyiraho un état de droit nuko abaturage bagahora ku cyizere kandi byahe abo banyapolitiki ahubwo akazi gakomeye bakora ari ukwandika udutangazo twamagana leta ya Kigali nuko imyaka ikaba ibaye 18 bari muri ayo ngo barakora politiki !!! Ibi bigomba guhinduka cyane cyane ikigomba guhinduka ni imyumvire yabo banyapolitiki ndetse bakanatangira kwumva geopolitics. Kera muri Iseminari hari abantu bajyaga kwishyushya bagakina football ari na 200 muri terrain ya football, nibyo twitaga ngo barakina VULGUS. Nabo banyapolitiki bamwe bakina ibintu bimeze nkiyo vulgus.
Muri uwo mukino wa Vulgus nta stratégie yabagaho. Winjiraga mu kibuga ntawe wabazaga aho utsinda wihitiragamo aho utsinda. Kuko wabaga utazi abo mukinana abo aribo wafataga umupira ugacenga ukuje imbere wese kugeza bawukwambuye cyagwa ukohereza igishoti imbere. Urumva ko umukino nkuwo utagira stratégie abantu baba barimo bameze nkabishimisha ariko nta gahunda ihamye ndetse nta n’ishyaka bafite ryo gutsinda. Niyi politiki rero yo kwohereza udutangazo gusa nayigereranya nkiyi football twitaga vulgus. Ushishimuye agatangazo urakohereje imyaka ikaba 18 uri muri ayo warangiza ngo uri umunyapolitiki ? Abantu bamwe nabo barakabya da !!!
Hari aho uvuze uti: » Mugisubizo watanze nk’inama yibyo opposition yakora nibiriya byo kuba opposition yakwishyira hamwe » . Oya ntabwo navuze ko opposition yakwishyira hamwe kuko ubu maze kubona ko bidashoboka. Ubundi ndi mu bambere bashyigikiye icyo gitekerezo cyuko habaho un cadre de collaboration ihuza amashyaka ya opposition ariko benshi mu ba leaders barikiriza ariko ntibashaka ubishyira mu bikorwa. Abo basaza bafitanye ama conflits ateye ubwoba ku buryo imikoranire idashoboka. Bivuza ko bafata des générations futures zose en otage muri izo conflits personnels zabo. Wagirango ni planification ya suicide collectif. Ikindi nkuko wabivuze nabyo maze kubona ko nta kamaro ko amashyaka yose yirunda hamwe kuko abantu bo muri opposition bose ntibahuje gahunda.
Njye navuze nti « Solution ni imwe ni ukumvikana hagati y’abanyarwanda ubwacu. Naho abazungu bo bibereye muri interets zabo kandi ntibifuza ko tuvuga rumwe nk’abanyarwanda. Turamutse tuvuze rumwe interets zabo zaba zisenyutse ». Iyo mvuga kumvikana hagati y’abanyarwanda mba mvuga abanyarwanda twese tutavuga rumwe kandi tuva mu moko anyuranye kandi tuva mu mashyaka ya politiki anyuranye. Ni ukuvuga ko tugomba kwicarana hamwe na ba FPR, aba oppositions, societe civil, etc nuko tukaganira ku bibazo byacu. Aho niho hagomba gushyirwa ingufu kandi kugirango bigerweho ni uko umurongo wa dialogue ufungurwa hagati y’abantu batavuga rumwe. Nuko buri wese akavuga impamvu yishisha mugenzi we nuko hakaba gushaka solutions zirambye kandi buri wese yibonamo. Abanyapolitiki bamwe bari muri conflits personnels bo ntacyo umuntu yabategaho ngo batugeze kuri iyi dialogue ahubwo génération nshya zaapolitisiye nibo bazafata iya mbere bagatangiza ibyo biganiro.
Nonese abantu nibahitamo options yo guhora bahangana bari mu ntambara z’urudaca ni ukuvuga ko buri gihe tuzahora muri cycle ya violence ya vamo nanjye njyemo kandi n’ikibazo cy’ubuhunzi kikazaba insobe kandi kizahora kizungutana ubuziraherezo. Bwana Ntaganzwa la nouvelle génération ya ba politiciens (bari munsi ya 50 ans) bari bakwiriye kugira indi vision mu gukemura ibibazo by’u Rwanda. Njye ku giti cyanjye ndi prêt yo kwicarana n’abandi banyarwanda bava mu mashyaka anyuranye yaba aya opposition ndetse na FPR ni uko tukigira hamwe uko tuzakemura ibibazo byacu. Dialogue niyo yonyine izatuma dutera intambwe. Naho guhora abantu barebana ayingwe nta kintu kiza byagejeje ku Rwanda muri iyi myaka 50 ishize tubonye ubwigenge. Ni kuki abantu bakomeza kwiruka mu nzira zigana muri impasse ? Hari umugabo umwe hano ku mbuga ukunda kuvuga ngo « ntukihute wayobye ».
Bwana Ntaganzwa nzi ko uri umuntu ushyira mu gaciro iyi nzira uzaze tuyifatanye dufungure imiyoboro ya dialogue hagati y’abatavuga rumwe n’ubutegetsi, abadahuje ubwoko ndetse nabo muri FPR. Dutangire tuve mu rwikekwe no gutinya kuganira nuwo mutavuga rumwe (ngo barabashuka, barabagura, etc…). Ibi njye mbona gutinya kuganira nuwo mutavuga rumwe ari politiki ishingiye ku bwoba kandi mu bihe tugezemo ntaho yatugeza. Hakenewe ko duhindura vision mu gukemura ibibazo byacu aho guhora mu nzira zatsinzwe ziganisha muri impasse.
Umunsi mwiza.
T.K.
Widushuka (mardi, 24 juillet 2012 13:20)
Uyu mugabo wihaye kugereranya Vulgus yo mu iseminari nta nubwo azi uko isa…uwo mupira bawise guty kuko muri Football Isanzwe igizwe n’amategeko akakaye yibagirwa uburenganzira bw’abakunda uwo mukino…aho bakina hari amabwiriza
Naho muri Vulgus…ushaka gukina wese araza agatera…ntibagombera imibare ingana…kandi gutsinda si ibyoroshye kuko uba ugomba gushota igiti cy’izamu…ku mutambiko ni 2…igishinze ni naho washobora gushota aho umutambiko n’igiti gishize bihurira bikaba 3 …aho rero hatumaga abantu bashyuha kandi umukino ukarangira abawugize bishimye bakeye,…uwababwira abavuye muri urwo rukino
none murafata ibitabapfu by »abasongareri muri Politiki nuko bagatobatoba igihugu NTIMUKABAHE KUGIRA ISHEMA RYO GUKINA UWA vulgus babikura he…
HYPERLINK « http://jerome@hotmail.com » t « _blank » jerome (lundi, 23 juillet 2012 23:44)
niko tito iyo mishyikirano yanyu nayo dukeneye nago dukeneye kuganira n’abahuzamipanga n’interahamwe nawigeze ababuza gutaha, dounes zirafunguye, ibyagombwa bitangwa buri munsi iyo politique yanyu muze muyikorere mu Rwanda nk’ abandi bose.
Burundiano (lundi, 23 juillet 2012 18:53)
Hutu power hamwe n’abandi bareba kure nkawe turabashigikiye cyane mumugambi wo kubohora u Rwanda,nayo ibyo bi politiciens by’inda bitareba kure mubyihorere kuko solution ni imwe gusa«Urugamba rw’amasasu.»Ndababwiza ukuri ko hagize uwutangira kurasa mu Rwanda abaturage bazabyitabira ari benshi kuko babuze uwubatangirira!!Nayo ibyo byama négociations babyita kurota«inzozi»Kuko bazababaza igituma muyasaba kandi hari amahoro atarusasu rurimo kuvuga ikigali!!
HYPERLINK « http://ngambio@gmail.com » t « _blank » Celestin (lundi, 23 juillet 2012 15:20)
hari ibintu Mutagomba kugereranya. Plitiki y U Rwanda na VULGUS twakinnye biratandukanye. Kuko muli VULGUS wateraga ishoti? Ugacenga abantu benshi.Ukaba wiruka ukabira icyuya bigatuma umubiri wawe umererwa neza.Ikindi ni uko iyo igihe cyo kujya gukina muli VULGUS cyageraga wumvaga unezerewe,wanarangiza gukina ukumva ufite ubuzima buzira umuze. none se mwana wa mama Politiki yo mu Rwanda ni amazirantoki ubona ukitaza,solution ubona muli poltiki y Urwanda ni iyihe?Muli VULGUS havuyemo abagabo bagira icyo bimarira cg bakakimarira abandi naho politiki y U Rwanda ni umunuko ukabije. Ugire amahoro.
Observer (lundi, 23 juillet 2012 14:29)
» Muri politiki ya « Vulgus », nta stratégie ibaho : ucenga uwo ubonye, ugatsinda mu izamu riri hafi aho ! »
Tito Kayijamahe
Ngo akabi gasekwa nk’akeza koko !
Iyi Titre nayisomye iransetsa, ariko iranambabaza :
Ni byo turi muri Politiki ya Vulugusi koko.
Musenye byose, maze mwubakishe Ruliba.
Ibyo guhuzagurika, kugambanirana, kwitsinda … birekere !
Mukomere !
Solution (lundi, 23 juillet 2012 11:22)
Ndifuza kukunganira bwana Tito.
Birakwiye kandi biratunganye ko abantu bava mumukino wa vulgus cg mauvais (movesi).
Uko ubivuze niko biri abantu bamwe bafitanye amakimbirane ahesha ikuzo nisgema abatwicara hejuru. Ubu bikora binyuze muri bamwe muri FPR hirya yejo byakorwaga biciye muri MRND mbere yaho muri MDR kuntangiriro binyuze mubutegetsi bwa cyami.
Uko watanze igisubizo jye nakongeraho nti birakwiye kandi biratunganye ko
1. Abantu bahoze muri MDR baterana bakunga ubumwe cg se bakishakamo abamudeli bukuri koko.
Kandi bakayungurura amakimbirare na ndi igabo cg nari igabo. Ibyo nibabigeraho bamanure abahungu babo nabakobwa babo bari bagize MRND na muvoma ivuruguse bose bumve ko ibyo barimo bari kwinjiza ubucakara bushya mu rwanda.
Abo nibamara kujya hamwe bagasobanukirwa ni umukino bazafate ingamba zo gushyira inyungu zigihugu imbere kurusha izabo bwite.
2. Abantu bo muri UNAR nabo uko bangana byihuse cyane bajye hamwe bumvikane, bacishe make bumve ko urwanda bagaruje umuheto barusangiye nabo bafasheho iminyago, bibuke ko ubu turi mu kinyejana cya 21 mu mwaka wa 2012. Bumve ko ingoma ya cyami, ubuhake, nibyabwo byose bitagikora muri ibi bihe ndetse nibizaza. Inyota yamaraso bayibagirwe kandi bicuze.
Biragayitse kuba umuco wo gutanga abatabazi ukomeje. Biteye agahinda bikarenga uruvigiro kubona amahoro aboneka abahungu bagahitamo kuyatera misile bashese abavandimwe, ababyeyi, inshuti ndetse nabaturanyi. Nanubu bakaba bakiri mubikorwa byo gutanga haulocoste. Biragayitse cyane.
Uwahoze ari umwami nibisonga bye bafite uruhare rukomeye muri mauvas vulgus ibera mu Rwanda no mu karere. Nkabantu bakuru burure abato nibanga babavume.
Biteye ubwoba kumva umwami yita ingabo zikora ibyo twese tuzi kandi twabonye ingabo ze. Aho yabacyashye akababuza kumena amaraso yabenewabo nabanyafurika muri rusange.
3. Ibi bice byombi nibimara kwiyunga cg kugira rukokoma muri ibyo ubwabyo bazahure kuruhande rumwe mdr, mrnd, ps, na bwa fdu kurundi unar, ranu, fpr, irongojwe imbere numwami bagende bahurire kuri terrain neutre aho umusifuzi azasifura ntawe uvuga ngo yakiniye ku kibuga kireba mu zuba cg kinyerera.
Bumvikane bibuke igihugu nakarere basenya bamena amaraso yabagatuye, bikubira basahura bashyira umuzungu igihugu nakarere bizahoraho ariko bo ndetse nabazabakomokaho bazarangiza igihe cyabo cyo kubaho bapfe bagende basige inkuru mbi gusa yimena ryamaraso ninzigo zamafuti.
Nicyo nakongeraho.
Kuko jye sinemera ibyubu bushyaka ngo bwa rugize gute nagute kuko mbona butari a la hauteur yo kujya mu mizi ikibazo cyubutegtsi bubi bushingiye ku kwica, kunyaga ibintu nabantu (abagore nabana abagabo bishwe) no gufata ingaruzwamuheto zigahindurwa abacakara iwabo. Uyu muco wa gihake niyo canceri imunga umutima wa afrika ijyana amaraso yose ya afrika (amabuye yagaciro nizindi matiere promiere) muri ba rutuku.
Igikomeye kigomba kuzirikanwa, nta muntu numwe nubwo yaba yabiraguriwe nimana na yezu ugomba kumva ko afite ubumanzi bwo kuba iki niki abandi nibo babona ko ubishoboye bakabigushinga. Birasekeje kumva abantu bamwe bavuga ngo aba kanaka ntashobora kuba iki ngo ni jye jyenyine biragayitse cyane. Ni kimwe no kuvuga ngo kanaka niwe wo gupfa ngo jyewe nzatura nkumusozi. Rukarenga rukazagutwara.
Mugire amahoro.
kuri 33 (lundi, 23 juillet 2012 10:41)
uti ibendera ko ryazamuwe igice habaye iki: hari umurakare wahutse muri ziriya mbwa z’abanyamerika zikomeje gushyigikira abakomeje kutumarira imiryango ni uko arazirasagura karahava mu nzu bareberamo cinema ku buryo hafi 50 bitabyimana abarenga 200 barakomereka ng’ibyo ng’uko, kandi abateye gutyo mu minsi iri imbere baraba benshi kuko ukwihangana bimaze kutunanira umunyamerika bizagera aho ahigwa nk’imbeba kubera ibyo ba clinton n’abandi bakomeje gukora hirya no hino
TUBITEGE AMASO
Kuri Kajerijeri (lundi, 23 juillet 2012 09:49)
Ngo muzakanda Abanyarwanda indi myaka 400? Wabonye ibyavuye muri 400 mwari mwarabakanze mbere? Ngirango 1994 wari uciye akenge warabyiboneye! Iyi 400 y’indi wifuza rero uzamenye ko na yo izasozwa n’ibindi bisa na 94!
Kuri 33 (lundi, 23 juillet 2012 09:43)
Impamvu: Hari umutamutwe muri iyi minsi ngo warashe abari muri SINEMA iyo muri Amerika.Dore ko urupfu rw’umuturage wahandi, hatari mu Rwanda, igihugu cyose kimwunamira
kikiki (lundi, 23 juillet 2012 09:35)
ni ukubera abantu biciwe muri cinema muri amerika mucyumweru gishize. umwiyahuzi yarashe abantu barenga 10 igihe bari bari kureba film.
USA Embassy (lundi, 23 juillet 2012 09:21)
Ibendera rya Amerika ku Kacyiru ko ryazamuwe igice habaye iki? Mutohoze mutubwire icyabaye cyangwa baragira ngo bagaragaze ko bagabanyije imfashanyo batugeneraga?
kajerijeri (lundi, 23 juillet 2012 08:35)
Tuzabakanda paka indi myaka 400 mutuzeeeeeeeeeeee murire maze mwihanagura kuko n’abafaransa bari barabatetesheje bamenye ko muri ibigoryi biyoborwa n’inda.
kajerijeri (lundi, 23 juillet 2012 06:19)
Ten years after the 1994 genocide, Rwanda is experiencing not democracy and reconciliation but dictatorship and exclusion. Although the government led by the Rwanda Patriotic Front has achieved rapid institutional reconstruction and relatively good bureaucratic governance, it has also concentrated power and wealth in the hands of a very small minority, practised ethnic discrimination, eliminated every form of dissent, destroyed civil society, conducted a fundamentally flawed ‘democratization’ process, and massively violated human rights at home and abroad. The Rwandan army twice invaded neighbouring Zaire-Congo, where its initial security concerns gave way to a logic of plunder. It has caused protracted regional instability and derailed the transition process in the Democratic Republic of Congo. The Rwandan government has succeeded in avoiding condemnation by astutely exploiting the ‘genocide credit’ and by skilful information management. The international community has been complicit in the rebuilding of a dictatorship under the guise of democracy. It assumes a grave responsibility in allowing structural violence to develop once again, just as before 1994. In years to come, this may well lead to renewed acute violence.
HYPERLINK « http://www.hariindiseuretseleprofete.fr » t « _blank » Kurikubisi (lundi, 23 juillet 2012 05:17)
Umunsi muzumva France yahagurutse ngo ije gutabara abanyarwanda muzamenye ko umukiro wanyu uri kure nk’ukwezi! Umunsi muzumva Amerika, UK, … bahagurutse ngo baje gutabara abanyarwanda, muzamenye ko umukiro wanyu uri kure. Erega nabo ni abantu ntacyo muby’ukuri baturusha.
Ariko, ariko, umunsi muzumva abanyarwanda bahagurukiye umukiro wabo, bahanitse mu majwi n’ibyapa byanditseho ko barambiwe, muzamenye ko umukiro nyawo wabonetse.
So ukwanga atiretse agusigira umurage w’amaraso ! (lundi, 23 juillet 2012 00:34)
http://www.veritasinfo.fr/article-so-ukwanga-atiretse-agusigira-umurage-w-amaraso-108405918.html
HYPERLINK « http://www.inumanews.com » t « _blank » Inuma!News (lundi, 23 juillet 2012 00:18)
https://www.youtube.com/user/InumaNews?feature=watch
Rwema (dimanche, 22 juillet 2012 22:36)
Niko Tito, urabwira abandi ngo ntacyo bashoboye uretse kwandika udutangazo, ubu se wowe ubarushije iki? Wowe se iyi track yawe iratwigisha iki? Tanga ingera z’ibikorwa dukora tuva mu bigambo. Va mu gutanga morale ube concret naho ubundi urabona ko abatamutwe bo kuri uru rububa barimo kwandika muri Vulgus. Ubusanzwe ijambo « Vulgus » comes from Latin and means « common people », people of lower layers of society. Ujye ubanza ukore ka research mbere yo kwandika ubundi wandike ibintu bifatika apana kwitiranya termes na situations zidafite aho zihuriye.


text:
ITANGAZO RISOZA INAMA Y’IGIHEMBWE CYA KANE Y’ABEPISKOPI GATOLIKA BO MU RWANDA YATERANIYE I KIGALI KUVA TARIKI 4 KUGEZA KU YA 7 UKUBOZA 2018
Abepiskopi gatolika bahuriye mu nama yabo isanzwe y’igihembwe cya kane kuva ku itariki ya 4 kugeza kuya 7 Ukuboza 2018, ibera aho isanzwe ibera ku cyicaro cy’Inama y’Abepiskopi Gatolika mu Rwanda i Kigali. Iyo nama yayobowe na Musenyeri Filipo Rukamba, Umwepiskopi wa Butare akaba n’umuyobozi w’Inama y’Abepiskopi Gatolika mu Rwanda.
Nyuma yo kwiyambaza Roho Mutagatifu no kwisunga Umubyeyi Bikira Mariya, Umwamikazi wa Kibeho, yishimiye ko Myr Selestini HAKIZIMANA yashyizwe mu Barinzi b’Igihango naho Myr Antoni KAMBANDA agatorerwa kuba Arkiyepiskopi mushya wa Kigali. Yaboneyeho gutangaza ingingo z’ingenzi zizaganirwaho ari zo : uburezi n’uburere mu Maseminari makuru, gusuzuma imbuto z’umwaka w’ubwiyunge, gutangiza umwaka w’ubucamanza muri Kiliziya, kumurikirwa aho inyandiko ibumbye igenamigambi ry’Inama y’Abepiskopi Gatolika mu Rwanda mu myaka itanu itaha igeze inozwa, kwigira hamwe uburyo buhamye bw’ikoranabuhanga bwo kurinda inyandiko ziri muri mudasobwa no kunoza zimwe mu nyandiko zizagenderwaho muri Kiliziya Gatolika mu Rwanda.
Nk’uko bisanzwe, umunsi wa mbere wabaye uwo gusangira ibyishimo n’imitwaro y’ubutumwa, amizero n’ingamba mu madiyosezi yose ndetse no ku isi yose ari ukugira ngo abemera bose bagire “umutima umwe n’amatwara amwe” (Intu 4,32). Kuba Intumwa ya Papa mu Rwanda Myr Andrzej JÓZWOWICZ aza mu muhango wo gutangiza iyi nama y’igihembwe bisobanura nyine ubwo bumwe bw’Umuryango w’Imana, Kiliziya. Mu ijambo rye, Intumwa ya Papa mu Rwanda yunze mu rya Musenyeri Filipo RUKAMBA ashimira Musenyeri Tadeyo NTIHINYURWA umurimo mwiza yakoze, anakeza Mgr Antoni KAMBANDA ku nshingano nshya aherutse guhabwa na Nyirubutungane Papa Fransisko. Yabasangije ukuntu Kiliziya ishishikajwe cyane no kurengera uburenganzira bw’abana ndetse abamenyesha ko muri Gashyantare 2019 Abayobozi b’Inama z’Abepiskopi Gatolika bakomoka hirya no hino ku isi batumiwe na Papa mu nama yo kunonosora ingamba zo kwita ku bana. Ni no muri urwo rwego Abepiskopi bacyuye igihe batumiwe mu busabane na bagenzi babo ku munsi wa mbere.
Muri iyo nama kandi hari hatumiwemo abantu bahagarariye inzego zinyuranye kugira ngo bungurane ibitekerezo : abayobozi ba za Seminari nkuru zose zo mu Rwanda, impuguke mu igenamigambi no mu ikoranabuhanga, umuyobozi wungirije mu kigo cy’igihugu cy’imisoro n’amahoro, abayobozi ba CRS (Catholic Relief Services), Mama Mukuru w’umuryango wa Benebikira bari muri yubile y’imyaka 100 n’abayobozi b’umuryango uhuza abiyeguriyimana (ASUMA).
Ingingo nyamukuru y’umunsi wa kabiri yigaga ku burere bw’abafaratiri muri za Seminari Nkuru, iya Rutongo n’iya Nyumba, iya Kabgayi n’iya Nyakibanda. Abayobozi bazo bagejeje ku Bepiskopi ibyaziranze mu mwaka wasojwe muri Kamena 2018. Muri rusange gahunda z’umwaka ushize zagenze neza. Bimwe mu bibazo aba basaseredoti bagaragaje ni uko muri iyi minsi barimo kwakira abafaratiri bafite ubumenyi budahagije mu ndimi cyane cyane igifaransa. Bagaragaje ingamba bafashe nko kongera amasaha y’igifaransa n’ay’icyongereza ; gusa umusaruro nturagera ku rwego rwifuzwa. Nyuma y’ibiganiro birambuye kuri icyo kibazo, Abepisikopi biyemeje gushyiraho igihe gihagije cyo kwigishwa indimi abasaba kujya mu Iseminari nkuru bikabera mu rwego rwa diyosezi. Bibajije kandi niba igihe kitageze ngo ururimi rwigishwamo ruhinduke, amasomo atangwe mu cyongereza ! Basanze uyu mwanzuro ukeneye kubanzirizwa n’ubushakashatsi bwimbitse bugambiriye ireme ry’uburezi. Ni yo mpamvu basabye abarezi bo mu Maseminari makuru yose guhura, bakigira hamwe uko ibyo bibazo byakemuka bagakora raporo izashyikirizwa inama yabo itaha. Bemeje kandi ko abarimu bigisha mu Iseminari Nkuru na bo bajya bahabwa amahugurwa akenewe kugira ngo uburere bw’abafaratiri bugende neza. Abepiskopi basabye komisiyo ishinzwe gukurikirana umushinga wo kuvugurura inyubako za Seminari Nkuru ya Rutongo kuwihutisha ! Bashyigikiye ko umusanzu w’abapadiri n’uw’abalayiki watangwa vuba kugira ngo inkunga itegerejwe kuri Perezida wa Repubulika izasange imyiteguro igeze kure.
Imbuto z’umwaka w’ubwiyunge ni nziza kandi buri diyosezi yagize umwihariko wayo. Ni ngombwa ko abahuzabikorwa by’ikenurabushyo muri za diyosezi bahuza abahagarariye inzego zinyuranye kugira ngo hanozwe ibyagezweho. Ndetse n’abanyamabanga b’amakomisiyo y’Inama y’Abepiskopi bagomba gusohoza neza ubwo butumwa kugira ngo imbuto nyinshi Z’uyu mwaka zisangizwe ababyifuza bose.
Muri iyi nama kandi, Abepiskopi bunguranye ibitekerezo ku musanzu wa Kiliziya mu rwego rwo gufasha abakristu gatolika by’umwihariko n’abanyarwanda muri rusange kwibuka ku nshuro ya 25 jenoside yakorewe abatutsi. Bemeje ko ubutumwa bazandikira abakristu mu ntangiriro y’igisibo, buzaba bukubiyemo ibikorwa bifatika bizabafasha mu gihe cyo kwibuka. Bemeje na none ko komisiyo ya Liturujiya itegura amasengesho yazakoreshwa mu icyo gihe. Abepiskopi bashimangiye kandi ko misa yo gusabira abazize jenoside yakorewe abatutsi yari ku wa 6 wa nyuma w’ukwezi kwa Mata, yimurirwa ku wa gatandatu wa mbere wa Gicurasi kubera impamvu z’umuganda ngarukakwezi. Uyu mwaka hazaba ari ku itariki 4 gicurasi 2018, ubwo abakristu bose bazaba bazirikana mu isengesho izo nzirakarengane.
Abepiskopi baganiriye ku nyubako y’aho ibiro by’Inama yabo bizimukira ku Ruyenzi. Iyi nyubako imaze imyaka 2 itangiye. Musenyeri Smaragde MBONYINTEGE ushinzwe gukurikirana ibyayo, yabamenyesheje ko inzu igeze mu gihe cyo gukingwa, ariko ko akazi gasigaye ari kenshi. Yababwiye kandi ko abari baremeye inkunga benshi bisubiyeho, ko hagomba rero gushakwa abandi ndetse ko n’imisanzu y’amadiyosezi yatangwa vuba.
Muri iyi nama kandi, Abepiskopi bishimiye byinshi mu bikubiye mu nyigo y’igenamigambi ry’iyogezabutumwa ryo mu myaka 5 iri imbere (2019 – 2023) ndetse bayikorera ubugororangingo. Basanze ari ngombwa kuvugurura iyogezabutumwa kugira ngo ukwemera kubashe gusubiza ibibazo biriho muri iki gihe abakristu bose babigizemo uruhare.
Abepiskopi bishimiye imikorere y’urukiko rwa Kiliziya bigaragara ko rutangiye gushinga imizi ! Aho hari mu muhango wo gutangiza umwaka mushya w’ubucamanza wabaye ku 6 Ukuboza 2018. Basabye abacamanza gukomeza gushyira ingufu mu gutuma urukiko rwa Kiliziya rumenyekana kugira ngo rufashe benshi bafite ibibazo bijyanye n’amasakaramentu.
Mu gusoza inama, Abepiskopi bahuye n’ibyiciro binyuranye by’abatumirwa. Baganirijwe ku buryo bwo kurinda ibikorerwa muri mudasobwa kimwe n’ibigenda kuri murandasi. Basanze ikibazo cy’umutekano wabyo kigoye, kandi biyemeza kugira icyo bagikoraho muri diyosezi bayobora. Banakiriye kandi umuyobozi w’umuryango wa Benebikira, wabagejejeho aho imyiteguro ya Yubile y’imyaka 100 y’uwo muryango igeze. Iyo Yubile izaba ku itariki 8 Nzeri 2019. Bakiriye kandi abayobozi b’umuryango ASUMA (Association des Supérieurs Majeurs), baganira ku mikorere n’imikoranire mu iyogezabutumwa. Bemeranyijwe ko bagiye kwita cyane ku iyogezabutumwa mu rubyiruko no ku miryango mishya igenda ivuka kugira ngo bayihe umurongo hakiri kare.
Imirimo y’iyi nama yashojwe bemeje ingengabihe y’umwaka w 2019 ku wa gatanu tariki ya 07/12/2018. Abepiskopi bifurizanyije Noheli nziza n’ umwaka mushya muhire wa 2019.
Bikorewe i Kigali, tariki ya 07/12/2018
Padiri Martin NIZIGIYIMANA, Umunyamabanga Mukuru
w’Inama y’Abepiskopi Gatolika bo mu Rwanda
Myr Filipo Rukamba Umushumba wa Diyosezi ya Butare
akaba na Perezida, w’Inama y’Abepiskopi Gatolika bo mu Rwanda


text:
Mu mahanga
Indonesia: Umutingito Wishe Abantu 34, Abandi 600 Barakomereka
Abaturage bo mu gace ka Sulawesi bari mu gahinda kenshi nyuma y’umutingito ufite ubukana bwa 6.2 ku gipimo cya Richter wishe abantu 34, abandi 600 bagakomereka.
Uwo mutingito wasenye inzu nyinshi, uteza inkangu.
Inzu zasenyutse zirimo iz’ubucuruzi n’izituwemo.
Kugeza ubu kandi hari abandi bantu barengeweho n’ibinonko byabagwiriye Polisi na Croix Rouge bakaba bari gukora uko bashoboye ngo babakuremo bagihumeka.
Ikigo cya Indonesia gishinzwe iby’imitingito kivuga ko izingiro (epicenter) y’uriya mutingito riri mu bilometero 18 kugeza muri kariya gace wakozemo ishyano.
Abavanywe mu byondo ari bazima bajyanywe mu bitaro bya Mamuju.
Ikindi kibazo gihari ni uko uriya mutingito wasenye umuhanda wahuzaga Mamuju na Majene, bityo ubutabazi bukaba bugoye.
Nta gihe kinini cyari gishize habaye undi mutingito ufite ubukana bwa Richter bungana na 5.9, ariko wo nta bantu wahitanye keretse gusenya inzu zidakomeye.
Indonesia ni igihugu gituye hejuru y’inyenga y’umuriro…
Iyo urebye ku ikarita y’isi, ukareba aho Indenesia iherereye usanga ari ikirwa gituye hejuru y’itanura.
Indonesia iherereye mu gace abahanga mu by’ubumenyi bw’si bita ‘umukandara w’umuriro, ceinture de feu, Ring of Fire.
Aka gace niko gace ka mbere kabamo imitingito no kuruka kw’ibirunga biba kenshi kurusha ahandi ku isi.
Muri 2018 habaye umutingito ufite ubukana bwa 7.5 uteza umwuzure wazamuye amazi arenga inkombe yica abantu 4000.
Uyu mwuzure niwo abahanga bita Tsunami, iri rikaba ari ijambo ry’Ikiyapani.
Mu Ukuboza, 2004 Indonesia yagushije ishyano ubwo mu gace ka Sumatra habaga umutingito ufite igipimo cya Richter cya 9.1 wateye umwuzure witwa Tsunami yica abantu 230 000 biganjemo abo muri Indonesia


text:
Ni nyuma yuko Guverinoma nshya ya Afuganisitani itangaje ko yiteguye guhana umuntu wese uzahirahira arenga ku mategeko akomeye ya kisilamu. Muri iki gihe abakristo muri icyo gihugu bari mu kaga gakomeye, bagasaba ko Itorero ku isi hose bakomeza gusenga kandi ko bizeye ko Imana izagira icyo ikora.
Umugore wavuye mu busilamu akaba umukristo wahimbwe izina Mariam kubw’umutekano we, nyuma y’iminsi 2 yihishe yaje kugaragara atangaza uko yavuye mu menyo ya rubamba, ubwo bari bafashwe n’Abataliban. Nyuma yo kuva kubikuza amafaranga kuri Bank mu murwa mukuru wa Afghanistan Kabul, we n’abandi bagore bisanze bazengurutswe n’abasirikare b’ababtalibani.
Mariam yatangarije Cbnnews ati" Njye n’abagore twari kumwe batubwiye ko bashaka kutwica twese!" Mariam atangaza ko we yari azi ko agiye gupfa"
Abataliban barashe amasasu mu kirere ngo batatanye abo bagore, icyakora Mariam avuga ko Imana yakinze akaboko akomeza agira ati" Mu by’ukuri Imana yaturinze! Nyiri Bank yahise akingura vuba vuba kugira ngo twinijre turokoke!"
Abataliban bakomeza gushimangira ko abagore batemerewe kwnjira mu mikino kuko bihabanye n’amahame ya shariya(Sharia), bati" Ntabwo twemera imikino nka Cricket cyangwa siporo iyo ari yo yose. Ntabwo tuzirengagiza amahame n’indangagaciro z’ubusilamu! Nubwo tuzabona abaturwanya, ariko ntituzigera tureka amategeko ya Isilamu"
Mariam avuga ko aho yari yihishe muri bank, abataliban bakomeje kubahigisha uruhindu we n’abandi bakristo20 bari bihishe aho muri Kabul. Agasobanura uko yumva ahazaza habo nicyo asaba abakristo aho bari hose ku isi.
Ati" Ndabizi ko Abataliban bomatanye n’imyizerere ya kisilamu, ariko ndasaba abakristo aho bari hose ku isi gusengera Abatalibn kugira ngo Imana ikore ku mitima yabo. Umunsi umwe bazamenya by’ukuri ubwami bw’Imana, bamenye n’umwami w’ukuri ugenga isi ari we Yesu Kristo"